url: =India in Nuclear khuapi bawlhi ci’n Pakistan in ngawh ~ TK Lian :: ZOMI DAILY\nposted on 11 February 2017 at 12:40 am UTC+9:30 Lomkholna: News, Thangkhanlian, World\nFeb. 10, 2017: Pakistan in zan in India in nuclear galvan nakpi takin a neihsate (stockpiles) kikhawm in, a sim in nuclear khuapi ‘secret nuclear city’ kici bawl a, South Asia ah kuamah a hat tuam a om lohna ding (balance of power) thusim loin gamtang hi ci-in Pakistan Foreign Office spokesman Nafees Zakaria in ci a, tua bek hilo in continent khat panin continent dang khat kap khakna dinga kizang inter-continental missiles (ICBM) kici India in sitna neih behbeh lai hi ci hi.\n“Pakistan in a gam kianga om (inn vengte/neighbours) tawh kilemna ding, India kihel in, hanciam den hi. Pakistan in kilemna ding a hanciam bangin India in zong a thuk kik ding kisam hi,” ci-in Nafees Zakaria in ci hi. Tua loin a zuau gen behlap lai a, India-Pakistan gamgi LoC ah India galkap ten ceasefire thukimna a palsat manin South Asia kiim-ah bitna ding (regional stability) nawngkaisak hi ci-in gen beh hi.\nZah hal in Pakistan galkap ten Corps Commanders meeting nei uh a, Pakistan-India gamgi vai thu kikupkhawmna nei uh hi. Hih meeting ah Pakistan in India in LoC (Line of Control) ah ceasefire thukimna palsat den uh a, tua hangin mawhna nei lo nautang tampi in sihna tuak in, South Asia kiim-ah kilemna omna ding dengdel sak den uh hi ci uh hi. A man takin ci leng tu kum sung bekin Pakistan galkap ten LoC ah ceasefire 110 vei a palsat ban uh-ah Pakistan pansan gamnuaimite India ah sawl lut den uh hi ci-in Indian Express in suaksak hi.\nNafees Zakaria in India in nuclear khuapi a sim in bawl hi ci-in press conference ah a genna ah ama nungzui DG Disarmament at the Foreign Office len Kamran Akhtar in zong India in nuclear bawlna dinga kizang thei plutonium kici India in nuclear bawlna dingin zang a, nuclear bawlna dinga van koih/khol sate (stockpiles) military programme a zat dingin kipan ta hi ci hi.\nNafees Zakaria in Pakistan in 2007 kum in Samjhauta Express meileeng a sihna tuakte vai kikan napi-in India in hih thukanna ah hong kipawlpih nuam lo hi ci hi.\nPakistante hai pauna pen kingakna ding a nei lo ngawhna (baseless allegations) hi a, Pakistan in India in nuclear khuapi a sim in bawl hi cih a ngaihsutna pen phuahtawm thu hi ci-in Indian Ministry of External Affairs Vikas Swarup in ci-a. India bangin leitung thukham zui leh zahtak om lo hi ci-in dawng hi.\nSource: Indian Express and The Hindu/ Thang Khan Lian\nPrevious: Aung San Suu Kyi Security apiading thautawi Bodyguards kibehlap ~ ZD\nNext: IS te’n Egypt panin Isreal Rocket 3 tawh kap ~ TK Lian\nDay 1 Result tangkona ~ Zomi League 2015


timestamp: atn

url: =Political Campaign ah bangthu genleng vote ki ngahding\nGam khangtosa te bek ki engta ahih manin kuamah gamsungah lokuan singphuuk cihpeuh mah a ut khatzong ki om nonlo hi. Hibang hun pen Suang Hun (Stone Age) kici in, Zomi a tamzaw pen, gamdang ah i taai ngeingai na, hih Stone Age sungpan i suahtak nop hang ahi hi.\nTuhun ah gamkhangto sate bang ci nuntak cih pen theihkul a, genteh kul hi. I thugen ngiimna(goal) pen tulaitak a sipuazi hoih penpen USA te' economy khawng mah ngimkul hi. Midangte' party teng gen siasia leng mi tawh kihauh kul a, tuate sukkhak vetloh ding hoih hi.\nHih ZNC party in bang teng sepsawm a, kei ading le katu katate ading bang ong sepsakthei ding hiam cih atel nuam uh ahi hi. Tua ahih manin, political campaign khat pepeuh ah tulaitak a Kawlgam le ZNC constituency sung a nuntak zia ahak satdan gen kul hi. Bang hang hiam cihleh haksatna i tuah hangin tuahaksatna bang hiam, bang hangin ong piangkhia cih zong a theilo kitam mahmah lai hi. Tua khitteh ZNC in Chin State sungah makai ong ngahin hileh mipi bangzah in employment icih nasep kho ngahtheih nadingin bang company, industry le plantation cihte bangzah phuankhia ding cih genkul hi. Tua teng asum koi pan ong paiding a, bangzah in kimuan huai hiam cih gen tektek kul hi. Tuzawh kum 5 sung ah bang sepsawm a, tuzawh kum 10 ciang Zomi khempeuh motor deihlo te lobuang in motor bek tawh khuasung kivak zo ziahziah tading hi cih tepawl ngiimna neihkula genkhiat kul hi. Budget mi mawkmawk khat in khasum bangzah sang ding a, bang ciangah tawp ding cih le mipil master tung siah ngahte in khasum bangzah ciangsang thei ding cih ngimna zong gen huai hi. Democracy ahih taktak nakleh mikhat ai ding khasum a kithoh ngekngek hilel in patauh omlo lel hi. Mipil te zong a pilna uh le a min uh i piaknakleh Federal Government ahih keileh Central Government in ong thoh ngeingei kul hilel hi. Ahih hangin economist te in, nang tuazah ci a ong piapah hilo in nasep na tungtawn in tuateng ong hawmkik hi lel hi.\nAmerican Government i Goals of Economy Policy cih hoih kasak khat ong gen ning. "To maintain a strong economy, the federal government seeks to accomplish three policy goals: stable prices, full employment, and economic growth. In addition to these three policy goals, the federal government has other objectives to maintain sound economic policy. These include low or stable interest rates, a balanced budget (or at least a budget with a reduced deficit from the previous budget), and a trade balance with other countries."\nHih na tel theih le zong i economy bangzah in hoih ding cih ki genthei nonlo hi. Hih zong nasim lai in. "Absolute full employment is impossible to achieve; at any given time, people are quitting their jobs or are unable to work for a variety of reasons. An unemployment rate, the percentage of the labor force that is out of work, of 4 percent or less is considered full employment." mi 100 khat lakah 4 sang a tawmzaw in nasep a neihloh hangin full employment mah in kiciamteh veve ding hi. Na sepneilo mi 4 sang a tamzawk aleh economy a kiamkiam ki hipah hi cihte gen leng vote kingah pan ding hi.\nEducation lamtawh zong mi ki kaizawn thei hi. Leitung bup a zattheih ding in bang cih education system hoih gel ding cihte ahi zong genthei hi leng ong huh mahmah ding cih tua teng ong gen nuam ing. A zangthei khat peuh i om leh Pasian in mapai daupai lawhcinna ong pia ta hen!\nThe UN Refugee


url: =COMPUTER leh KHUTTAWI PHONE ZATDAN KIDAWM IN - TUNGZANG NEWS\nCOMPUTER leh KHUTTAWI PHONE ZATDAN KIDAWM IN\nHih tagel pen I gam le I minam sungah hong lut hun hong tun hun leh aki limzat sawt nailo hi. Khuttawi Phone(Mobile) bang pen Kum 2005 in Lamka leh Aizawl bangah mi tangpi gen loh inn lusi ah a neilo tamlai hi. Kawlgam ah bel genna vet omnailo cimai ni. Ahi zongin I paunak khat ah “hausa ziak in kuangzawn ban” acih bang khat in India te hangin Manipur leh Mizoram tawh kinai a tengte in 2010 kim panin nakzatsim mahmahta hi.\nKum 2007 Chennai (Madras) ah na kasep lai-in ka seppih ka lawmte khat in Lamka aom a cih simsimnu ading Phone khat leisak hi. Nikhat acih simsim nu in a cih simsim pa hopih nuamlua zaw hiding hiven a hopih theihna dingin recharge card lei-in a lupna lukhamnuai ah a phone leh a card koihkhawm hi. Ka lawmpa in nikhat hopih in, “bangci hong hopih ngeikei sicia” ci-in adot leh a lawm ngaihnu in ka balance lei abangci aide aw, ka phone ah lutthei mahmahlo ci-in gen hi. Ka lawmpa in “bang naci thun aita acih leh a lutdinga ka lukhamnuai ah zan tawntung ka Phone tawh ka koihkhop hiven lutthei mahmahlo” ci-in gen hi. Ka lawmpa zong anuih zalua hiding hiven kei hong hilhsawn hi


url: =Christian te in ih khangcinna bang piciang tawh ih teh hiam? :: ZOMI DAILY\nposted on 12 September 2014 at 1:47 am Lomkholna: Article, Biakna, SuanghDal\nChristian te in ih khangcinna bang piciang tawh ih teh hiam? (Majoring in Minors ii a zom hi)\nLungduaina, cihtakna, thumaanna, dikna, itna, khuangaihna, hehpihna le Khrih thu masak thuhilhna cihte tawh ih teh hiam? A thupilozaw ahi, tua banglo teng peuh tawh piciang ih tehteh zaw kha hiam? Tulai paizia (movement) tawh teh maw, LST’ thupiak (Doctrine) tawh teh? Cihtakna tawh teh maw, gamtatna? Degree tawh teh maw, sepzawhzah (service) tawh teh? A mal phazah (quantity) tawh teh maw? A hih theihna (quality) tawh? A hatzaatna tawh teh maw, itna tawh teh? Thusim lohna tawh teh maw, vaangpiakna tawh teh? Deidanna tawh teh maw, huaikimna tawh teh? A upna (Faith) tawh teh maw, a-lam-a-dian-a-otna tawh teh? A kamcidamna tawh teh maw? A thugen cidamna tawh teh? Ei Pawlpi’ paizia deihdan tawh teh maw, Pasian kammal Lai Siangtho’ deihna zia tawh teh? Adang tampi na ngaihsut beh thei lai ding hi.\nZu bangzah vei dawn? Za bang zah vei teep? TV bangzah vei en? Cih tawh midangte teh ding pen baih mahmah a, eimau’ lungsim bangzah in poi cih kiteh ding hamsazaw hi. Bangzah vei a kimu thei khialhna bawl cih sangin mihing’ lungsim ah bangzah vei kikhial cih kiteh ding hamsa zaw hi. Tua ahih manin Topa Jesuh in mihing puatham sangin a sungtawng na kawk masa den hi. Siatna hi taleh hoihna hita leh na sunglam-a na paai zahzah a pusuak ahi hi.\nMawhnei mihingte’ pianzia in ih lawhcinnate kidemna in ih nei a, cihtakna le thumaanna sangin a thupizaw ih sa hi. Ih lungsim ngaihsutna a hoihte bek ih kiciamteh a, ngaihsutna a hoih lote ih kiphawk nuam kei hi. Kipuahphat ding peuhmah ih ut kei a, ahi cipi mahin midik ih tang nuam hi. Hih banga ih thupit sakzawk thute in Pasian’ thupit sak (God’s emphases) thute nuaisiah pahpah ahih manin ih Christian gam sungah thumaanna le dikna sangin zulhzauna le pheengphitna hong khang ahi hi. Ih thupit sakzawk thute ii a gah a lo toto ih hih lam kiphawk ni. Gam le minnam a thupisakzaw mite gal le sa tawh buai uh a, Pasian’ gam le a dikna a thupisakzaw mite in gam le minam daihna ngah uh hi.\nTopa Jesuh in hih bangin a gen ciangin sumpi piak ding a nial hi lo hi. Bang na ci gen hiam cih leh, “adangte nusia tuan loin hih thute na zuih ding uh ahi hi” na ci hi (Matt 23: 23b). We should concentrate on those larger issues “without leaving the others undone”. Farisi te in ahih leh a baihzaw thute bek sem uh ah, a gikzaw thute kitheihmawh bawl uh ahih manin hih bangin Topa in sunglam thu gencianna tawh a na kawk ahi hi. A sunglam thupizaw maw, a pualam thupizaw? Lai Siangtho sungah tampivei na gen hi. Mihingte a thupi lozaw a puatham thuteng tawh kipuk pahpah hi. Sumpi zong khia ding, thumaanna le dikna, khuangaihna le hehpihna zong nei ding cihna hi. Farisi te ahih uh leh a khat nusia in a khat hanciam uh a, tua a hanciam zawk uh thu pen Topa Jesuh in a thupilozaw ahihna na gencian hi. A thupilozaw thupi sak, a thupi zaw thupi sak lo, masak ding nunun nunun ding masak. Banglo teng tutna guan, banglo teng tawh buai. Majoring in minors.\nIh thupitsak, ih masak, tutna ih guat thu in ih khua ih tui, ih gam ih lei, ih nuntakna ahong luah, ahong uk ahi hi. Farisi te pen a puatham le a kimu pak thei teng mitsuante hi uh a, thukham ii a deihna a sungmu hilh lo, nuntak pih lo uh hi. Tua ahih manin Topa Jesuh in “Moses Thukham le kamsangte’ thuhilhnate a phiat dingin hong pai hi, ci-in hong ngaihsun kei un. Tuate a phiat dingin ahong pai hi loin, amaute hilhna a kicingsak dingin ahong pai ka hi zaw hi” na ci hi (Matt 5:17).\nMatthai a lian nga-na bup ih sim suksuk ciangin Topa Jesuh in Farisi te’ thukham hilhzia kicing sa lo ahih manin hih bangin a gencianna tawh Thukham kicinna thu na gen sitset hi. “Hih bangdaan in a kigen in na za uh a, ahi zongin ken a kicingin ka Pa’ deihna taktak kong gen in ah hih bang ahi hi” cih bangin na gencian suk diudeu hi (Matt 5: 21, 27, 31, 33, 38 43 – ‘You have heard that is was said’). Topa Jesuh mimal mahmah pen thukham kicinna hi a, tua banah Farisi te a puatham thukham hilhna sangin a sungmu tawh Jesuh’ ong hilhna ah thukham’ deihna ahong kicing thei pan ahi hi. Gentehna in Fairsi te in, ‘Mi zi tungah na mawh kei ding hi,’ ci-in a puatham gen a, Jesuh in ahih leh, ‘Mawhpih nopna lungsim tawh numei khat a en mi peuhmah in a lungsim ah tua numei tawh a mawh ahi hi,’ ci-in a sunglam thu tawh na pan hi.\nTua hi a, thukham deihna in mikhempeuh mawhna thu tawh a kipeng thei omlo uh a, a kuamah ciatin mawhna panin Jesuh Khrih ong tatkhiatna ih kisapna thu, a thupitzawtna, a lianzawtna hong hilh hong musak nuam ahi hi. Farisi te in amau’ thukham zuihna tawh Jesuh Khrih a kisam lo ding bangkeekin kingaihsun uh a, ahi zongin thukham kicinna Topa Jesuh in ahong gencian ciangin Farisi te zong mawhna tawh a kipeng zo lo banah mawhna bupite ahihlam uh thukham kicinna in na kawk suk hi.\nFarisi te pen a thupi lozaw teng a thupisakte ahih manun a nuntakna uh zong apuatham thu tengin ukcip ahih manin, tua a thupizaw sunglam thu a kigen ciangin thupi sa thei nawn lo, sang thei lo, pom thei lo, duh thei lo, deih thei lo, mu thei lo, tel thei lo, nuntakpih thei nawn lo uh hi. Tua ahih manin Topa Jesuh in ‘Mihoih a kineihkhem, no Thukham hilh syate le Farisi mite in gimna na thuak ding uh hi” na ci suk ciatciat hi. Matthai a lian 23na bup sim suk suak lehang Topa in (7)vei tak ‘nu ei!’ na cih san hi (Matt. 23: 13,15,16,23,25,27,29 – seven woes ‘Woe to you’).\nEi Chriatian tate\nIh nu ih pa ih u ih nau phone tawh hopih ding sangin midangteng hopih ding ih thupisak zaw kha hiam? Lungdam ding sangin a khasiat siam lampeuh a thupi sakzaw kha ih hi hiam? Maisak ding sangin cepteh ding peuh a thupi sakzaw kha ih hi hiam? Phat ding sangin mawhsak ding peuh a thupi sak kha ih hiam? Nu le pa u le nau tungah cit ding sangin midangte tungah cing kisa in zu le sa tawh a gualnuam ih hi kha hiam? Ngak ding sangin len mang ding ih thupi sak zaw kha hiam? (Christiante pen ngakzia tawh a nungta dingte hi hang. Topa ong pai ding a ngakte ih hih manin, na tuute cingin na ngak hiam? Tuucing lopi-in tuucing citak hong kici thei ding hiam?).\nLengla ih neih ciangin ih maitai ding sangin ih phone, ih TV, ih Computer cihte peuh tawh a kimaitai tai kha ih hi hiam? Na zi na ta sangin mite ading hun na thupi sak zaw hiam? Nasem lo-a a vak zialzialte sangin nasem semte’ nuntakna a maizum huaizaw khawng peuh na sa kha hiam? Khangnote tampitak ih nuntakna ah kisit tel pah a, bangteng ka nuntakna luah sak kha ka hiam? A thupi loteng tawh buaibuai ka hiam? Ka nuntakna ah banglo teng tutna ka guan kha hiam? A thupi lopi teng tawh a buaibuai kha ka hiam? A thupi teng ka nuai siahsiah kha hiam? Ka nuntakna ah a thupizaw nuntak khuasak ziate a hawlkhia khia, a zin sansan kha ka hiam? Athupi loteng a thupi sak kha ka hiam? (Majoring in minors) Kisittel pha ciat ni.\nA thupi loteng ih thupit sak zawk leh ei zong Topa in ‘nu ei! Woe to you!’ hong ci kha ding hi. Pasian phatna ah hiphop in hymn luah hi. Thusuak in thunget ding luah hi. Min le za (degrees) in ahihtheihna (qualities) luah hi. Mihing thu in Khrih thu luah hi. By law in doctrine luah hi. Paizia (movement) in Upna (confession) luah hi. Hanciamna in hehpihna luah hi (Ei zong ih sep ih bawl hi, hehpih kul kei cihte pawl). Kipawlkhopna in Lungdamna thu luah hi (Kipawlkhop theih nading ahih leh Christiante’ ih tumdanna Khrih thu khawng zong suut lo lel ding cihte pawl daan). Kibat sawmna in ih tumdaana luah hi.\nKikhelna in thumaan luah hi (Khua hun zui-a nuntak khuasak ding hi. Thumaan peen cih bang om kei cihte pawl). Kamcidam in thucidam luah hi. Mite’ pahtak ding ut luatna in thumaan gen ding hun luah hi. Gen ngam lo toto sak lai hi. Ih mawhna hong kipholak ding launa in diktang mi ih suah ding hong luah hi. Hazaatna, elna, deidanna, kiliatsakna, kitheihmawh bawlna, duhhop huaihamna le muhdahna in itna luah hi. Luah luah luah, Luahsuk mawhna!!! Tuni ei Christian te ih nuntakna ah bangteng in hong luah hiam? Bang ih kiluah sak hiam? Nisim ih Christian nuntakna sangin biakinn suk bek thupi sak zaw kha ih hi hiam? Lai Siangtho in a thupizaw a cih thute ih kankhia thei nai ding hiam?\nBangzah ta-in pilin ih siam hangin thumaanna, dikna le khuangaihna (Justice and mercy) a om kei leh gamdaihna bangmah om thei tuan lo ding hi. Kawlgam hihzah a ih khantohlohna a bulpi pen ih pil loh man ih siam loh man hi lo zawa, dikna le khuangaihna (justice and mercy) cihnamte a om loh man, Lai Siangtho sung thute a kiniam koih zawk man hizaw hi. Kawlgam mite pen kipil thei lua, kisiam thei lua hi. Ahi zongin thumaanna, cihtakna, dikna le khuangaihna tawh nuntak khuasak ding thute ih muanglah mahmah mawk uh hi.\nIh umlah mahmah mawk uh hi. Muan ding teng nunun, muan loh ding teng masak kha hi hang. A muanhuai teng thupi sak thei mahmah loin a muanhuai lo teng peuh kithupi bawl nuam se hi. Zuih ding thute um loin, a up huai lo thuteng zui kha ih hiam? Up zawh ding thute kisin nuam lo se in, uplah ding thuteng kisinsin sese ahih manin uplah ding teng umin, upzawh ding teng a umlah khang hong piangpiang ta hi. A uphuai thuhilhsyate kipua seh sawnsawn a, a uphuai lo thuhilhsyate tutna kiguan sese hi. A thupilo teng peuh thupi guatguat kha ih hiam? A kisit tel nuam kim ciat dingin Topa’ min tawh kong zawn hi. Majoring in minors. Evan. Suang Dal\nPrevious: Tulaai leitung thuthang pawl khatte\nNext: Dr. Mercy Man Khan Niang tawh hun nunung geelna


url: = Tinaung Takluem 2 Corinth 13\n1 Hisia in note kung ah kongpai a thum vei na hi tu hi. Thu khatpo ah tetti ni le thum kam pan in kipsak hi tu hi.\n2 Kongpai kik ahile note hong dawm ngawl tu khi hi, ci in mawna vawt te ahizong, ngualdang te tung ah zong ahizong, ni veina note kung kong pai lai in kong sonsa bek domngawl in, tu in note kung ah ka om ngawl hang, note kung ah a om bang in kong sonkhol hi:\n3 Note kung ah ka thaneam bua hi, ahihang note sung ah a vanglian Christ in keima sung ah thu hong hil na tetti na zon uh hu in, kong dawm bua tu hi.\n4 Banghangziam cile Christ sia thaneamna taw thinglamte tung ah that napi, Pathian vangletna tungtawn in nungta hi. Kote zong Christ sung ah ka tha uh neam hi, ahihang note tung ah Pathian i vangletna tungtawn in Christ taw ka nungta tu uh hi.\n5 Note upna sung ah na om le om ngawl noma le noma ki sittel vun a, ki ze-et vun. Note sia a ngina ngawl na hi bana uh le, note sung ah bangbang in Jesus Christ om ziam, ci sia noma le noma he ngawl na hi uh ziam?\n6 Ahihang kote sia a ngina ngawl te ka hi bua uh hi, ci sia note in he tu in hong um khi hi.\n7 Kote sia a ngina ngawl te bang hi napi, tetti lak nataw ka kilaak thei natu uh hi ngawl in, note in thuman na seam uh a, na pha ngawl na vawt ngawl natu uh in Pathian tung ah thu ka ngen hi.\n8 Banghangziam cile eite in thuman langpan in bangma i seam thei bua hi, ahihang thuman atu in i seam thei hi.\n9 Banghangziam cile note na thahat uh a, kote ka thaneam uh ciang in ka angtang uh hi: taciang note i cialcin natu zong kong deisak uh hi.\n10 Tua ahikom siatsua natu hi ngawl in khantosak natu in Pathian hongpiak thuneina bang in, note kung ah ka om ciang in a khauh lei in ka zak ngawl natu in, note taw ka om ngawl laitak in hi thu te hong at ka hihi.\n11 Akhakbel ah, suapui te awng, na dam tek tavun. Cialcing tavun a, henepna pha nga tavun, thu kisi in om vun a, thinnopna sung ah nungta vun; taciang itna le thinnopna Pathian in hong ompui tu hi.\n12 Khat le khat a thiangtho ki napna taw ki nukset vun.\n13 Mi thiangtho theampo in hong paupui hi.\n14 Topa Jesus Christ i thuthiamna, Pathian i itna le Tha Thiangtho i kipawlkhop na sia note theam po tung ah hong om tahen. Amen.


url: =Zomi & Mipil\n"A ngiam mite lamsangin, a gualzo mite kipahtawi ding" ci-in, Rev. Dr. Chin Do Kham in thuhilhna ah gen zelzel hi. Pawi simna sangin Sihgalna hoihzaw a, Sihgalna sangin Natvehna hoihzaw hi. Na khitteh kiveh sangin Dam siusiau lai in iduh ideih kipia in, kipahtawi a kilungkim sak ding thupi zaw lai hi. Tua banah i nat ciangin kiveh ding hanga, isih ciangin kigal in, a dahte dahpih in, i lungdamte lungdampih theih ding kisam gige hi.\nEi Zomite' sungah pilna nei Minam nasemte' sungpa'n ong paisan khin ahi, Pu Dr. Vum Son ( Suantak ) leh Rev. Dr. Chin Do Kham ( Haat Langh ) te zahtakna kapia masa hi. Amau ong nusiatna hangin Zomi Nampi in lawhsapna lianpi amun mun, akiukiu panin iphulkha ta hi. Pu Dr. Vum Son in a dam sungin Zomi Refugee te' adingin USA Kumpi tungah nakpitak in ong phuutsak in, Chin State bup panin, Zomi tampi in suahtakna nangah uhi.\n"A pil si, a pil piang" cih paunak aom mah bangin, Dr. Vum Son ong sih tak ciangin, Dr. Do Kham in Leitungbup Zomite' zingvai ong hawmpih in, Gam khempeuh ah Zomite' haksatna UN vai, Kumpi vai, Minam vai leh Biakna vaite ong van toto a, Leitungbup huam a, Minam sungah gamtang siam ahihna hangin, a sihtak ciangin Leitungbup in ki lainat pah a, ki khasiat pah hi. Hipen ama' itna tungtawn a mipite' thuhkikna Khitui ongsuak hi.\nTulaitak International Level Pilna nei Minam itte:\nHong nusia khinte:\n1. Dr. Vum Son ( Suantak )\n2. Rev. Dr. Chin Do Kham\nHong dampih laite:\nSecular Lamah Mipilte:\nPu Chin Sian Thang, ( Zomi Party ~ Lion King )\nDr. C. Thang Za Tuan, ( Ph.D )\nDr. Hau Za Cin, ( Ph.D )\nDr. H Kham Khan Suan, Ph.D ( Politics Science )\nBiship Felix Lian Khen Thang\nLetungbup ah Kipawlna tuamtuam panin Makaite in hih atunga Mithupite vang piasiam in, khut kilen a mapankhop ding hoihtak ong geel un.


url: =Etlawm Mual Kuam Len Nupa\nA hoih ih Zogam: Ih Zo gam sung ah amaa thu aa apiang Pasian ong piak mun hoih gam hoih om kawikawi napi, ih gam ki zawng lai-in khangto nai lo ihih manin kipuah, kikem cing zo nai lo hi. Hih mun leh gamte ih hih theih zahin ih puah ihkepcing ding leh midangte theih dingin ihthansak ding thupi hi. Mipil leh akhangto gam haute-in tua bang munte hoihtakin kem uh aa, ava en mi tampite kiang panin sum ngahin kivaakna nasep lianpi suah uh hi. Mual kuipi, keen sangpi, tuizeu, tui li, kua-hawmpi, cih bang munte, nuamtakin mi tampi-in ong et theih dingin bawl leng hoih ding hi. Amau pian ngei ciat bang, ahi bangbangin koihin, susia lo aa, akiim-apam ah sing phuk lo, lo kho lo, gam hal lo, sa beng lo in ih kemcing ding hi. Ganhing vasate lauthawng sak, patau sak lo-in lungmuang takin agamtat nading uh leh abuk akhawl, a bu bawl nang uh, singkung lopate ih susia kei ding hi.\nLen Nupa: Ailam kici mualpi dawn, Kaptel khuakhung tai thum agamlatna mual dawn nih kituah hilhelna, mualkuam zaang khat hi aa, Kaptel gam kumpi waing ( Reserved forest ) huam sung ah om hi. (Tedim Land Records zum ah kumpite ciaptehna gamlim om hi ). 20.03.1992 ni-in pa Pau Za Khan panpihna hangin mualsuang khat thungetna tawh kiphut hi Hih a lamdang, mun hoih thu, limtakin athei nai lo mi tampi ki om lai hi. Tedim khuapi panin tai sawmnih bek gamla aa, lampi nuam ahih manin hun nuam zangh dingin Len Nupa ah ki pai thei ta hi.\nLen Nupa thu Ciaptehna : Falam gam Hualngo gam leh Mizo gam dong aa minthang, LenNupa thu en ih theih loh ding pamaih lua sa ka hih manin, Jan 3, 2010 ni-in Kaptel khua AG sia Rev. Song Sian Pau kiang ah “ Len Nupa tangthu laibu khat ong bawl in; azaknop huai thu lamdang tampite ciapteh huai banah, a thei nai lo mi tampite theih sak ding thupi hi. “ ci-in ka cial hi. Tua ni mahin Hausa pa Do Za Tuang kiang ah,”Len Nupa pai nading mawtaw lampi na zong un la, Len Nupa akiim-apaam ah sing phuk lo, lokho loin gam hal loin sa zong nabeng sak kei-in, kumpi kyu-waing, ngaat takin na kem un “ci-in ka ngaihsutna ka kikuppih hi. 2011 kum sung mahin Teltui Zingsol ( Vol. 2 ) sung ah azaknop huai Len Nupa thute cing takin ong hawm khia pah uh aa, tu-in tua laibu siksan kawm in magazine sungah kong at hi. Kaptel pan Len Nupa lampi zong tu kum March kha sung in azai zawin lam tawh kipan khin ta uh aa, tai nih val tun khin zo uh hi.\nEtlawm mualkuam Len Nupa : Ka neulai-un Len Nupa thu akigen ka za ngei uh aa, “ Hoih lua ahih manin tua lai va tung leng kiciah kik nuam lo phial hi ” ong ki cih tudong ka mangngilh thei kei hi. Len Nupa ah apiang thu lamdang tuamtuamte hangin, ‘ Si-khate khua ‘ hi ding hi, ci-in taanglai-in ki –umin, kilipkhap mahmah hi. Falam gam, Hualngo gam leh Mizo gam ciang dongin aminthang mahmah, alamdang mun khat a hi hi. Falam gam ah khanglui mite-in ‘gamsa-te apianna mun leh a-uk, acing, angakte omna mun’ ci-in um uh ahih manin gamsa ngen dingin ong pai thei zel uh hi. Mizo gam panin Len Nupa ahoihna en dingin akum akumin mi tampi ong pai uh aa, hun nuam ong zaang zeel uh hi. Mangkangte-in zong amun agam om lopi, ngaihsut-tawmna tawh azaknophuai dingin abawltawm uh, fairyland, ci-in dawi gam dan tangthu tuamtuam nei uh hi. Ei Zomite-in amun, agam ngiat in, tuni-dongin ih muh theih, ih et theih ding ‘ Si-khate khua ‘ kici, thu lamdang tuamtuam apianna, Len Nupa nei ihih manin, ih hampha hi.\nLen Nupa, acre10 val ding zai-in, tuipi mai pan pi 7,256 asanna ah om hi. Mual sang dawn ah om ahih manin, huih vot siangtho nung hiauhiau den aa, len paak leh lopate huang ngeelngeel hi. January pan May kha sung teng lenpak asan, adum, pak zihziah aa, akiim- apaam ah gam Maang tulakin umcih in, van dum tawh ih etden ciangin etlawm mahmah in lungzuan huai hi. Tua lai mun zaang ah kawi-kithuk ngiiu-ngeeu in tui luang khat om hi. Tungtun lianpi bangin mualbo om litlet kawikawi aa tua mualbote ah lothang peek mihing khut tawh kisuan lo, agualgualin po hi. Nidang lai-in kawltu zong po ngei aa, tuhun ciangin bei ta hi. Nahlun kici sing kung namkhat zong po aa a gammangte bekin mu thei uh hi, ci-in kigen hi. Akiim-apaam ah vasate khuang liingliingin ong lungnuam sak hi. Sun kamh gamdaih hun ciangin gamsate’n tui ne dingin ong pai khiankhian uh aa zan ciangin sapite ong pai thei uh hi. Innka dol pek kidawh bangin suang aziing aziingin azaangtaam khat om aa “ Suang innka “ ki ci hi. Tua suang innkaa adung pi 10 sau in, a vai pi 15 zai hi. Len Nupa panin India gam Aizawl khuapi leh adang khua tampi zong ki gal muh ci-i-cia-i thei hi.\nA kigen thu lamdangte : Tang lai-in azaangtam aa tui luang a naak lam ah, mi alua bangin a-awk kum simin thum vei ta bang kiza thei zel ahih manin, khanglui mite-in ’ Lua Zang ‘ ci-in min na pia masa uhhi. A phual ah, “ Len Nupa“ ahih kei leh, ” Luazang kici- ngam lo aa ”Hausapi “ , ahih kei leh,” Ih pute Khua,” kici ngam bek hi. Suang Innka zong ‘ Hausapi Innka’ kici aa tua hi kei leh kigam -mang thei hi. Len Nupa pen ‘Si-khate Khawlmun ‘ zong ki ci hi. Khanglui mi te in, mi asih ding uh ciang in a mang sung uh ah kilangh kholin, “ A kha uh Len Nupa ah kikha tektek ung “ ci-in Mualpi khua aa ateng khangluite-in gen uh hi.\nNidang lai-in Khuado ciangin, misite kha in ong siim uh aa, zankim lai-in ong tungin zu ne, sa ne in omin zingsang phalvak kuanin Len Nupa lam ciah to uh hi ci-in, maangmu thei mite-in gen uh hi. Vankah mi pawl khatte-in Len Nupa ah, lungmuan tui, zuan loh tuidam luang aa, misite kha Luazang atun uh ciangin gam ngakte’n tua tui na tulh uh ahih manin, a- inn lam uh phawk sak nawn lo uh hi, ci uh hi.\nKhat vei lai-in Kaptel khua pu Phawng Gin,a Bungzaang lo ah giak aa zan ciangin Len Nupa gei, Pangding mual dawn ah naupang hon khat in hi bangin la sa uh hi. “ Lawm aw na nu na ngaih aa leh lungmuan tuidam ong dawn aw,.Nu lah ngai keng ee, pa lah ngai keng, huan khang kawltu ka teep na’n ka ha san singseng “. ci-in la asak uh ciantakin za hi. Sabengte khat veivei gammang thei uh aa, zan ciangin Len Nupa ah khuang leh zam ki tum zan thapai in za uh hi.\nKhatvei sabeng pawl khat Len Nupa kiim ah giahbuk sat in om uh hi. Khat pa awnghawh dingin pai hi. A lawm te’n” Ki dawm awo, gammang kha ni ciai” a cih leh “ Gammang cih bang om lo ee” ci vial hi. Ong ciah ciangin giahbuk kim teng kiimvel kawikawi in apaina ding thei lo hi. A lawmte’n buk sung panin en gige uh aa asawt ciangin , ‘ Ong ciahin, hih lai ah ‘, a cih uh ciangin thakhatin a mit kihongin ciah thei pan hi. A gen nop loh hangin amit humsakin akai kawikawi khat om hi ding hi. Khatvei leuleu Len Nupa ah mi nih sabengin giak uh hi. Mi pau za uh aa azon pah uh hangin kuamah amuh loh uh ciangin abil uh lei ah phah in angaih uh leh lei sungah apau za uh hi. Tua pen ‘ Lei pau ’ ki ci hi.\nNi khat, sabengte-in tui luanna akawi ngiiungeeu a ki mat kik dekdekna alei sawn khia-in a tui kigawm sak uh hi. Mun dang apai kal un angeina bangin na om kik aa lamdang sa uh hi. Susia zel uh aa na kibawl kik zelzel hi. 1962 kumin Thuklai khua, Sia Mang Thawng, a sangnaupangte tawh Len Nupa en dingin pai uh hi. Len Nupa gei ah ‘ buah, mengkeng ’ thau tawh kapin a uum-uum uh hangin man lo uh hi. Tua zan a mang sung uah numei no khatin “ Ka akte uh nong kap sak uh ka pa heh mahmah ahi maw ! Man le uh cin ka pa’n ong dawm lo ding hi, ong kap sak nawn kei un “ ci-in gen hi.\nPu Thuam Thawngin Saizang khuapi panin Kaptel khua, kum 1867 kumin sat hi. Tual gal om lai hun ahih ciangin gal dal dingin Suangzang khua leh Tuitawh khuate naphut hi. Galvilnate zong kumsimin thumvei ta a-encik dingin pu Kai Tuah, Galthukan Mangpi in koih hi. Ni khat pu Kai Tuah galvilin apai leh mual dawn zaang mun nopci mahmah khat mu aa, tua lai ah khua sat ding ngaihsun hi. Ni khat gam vel pha dingin upate tawh vapai kik uh aa, khua ong mui ciangin naupang lasa, mi pau leh khuang leh zam ging ngeei-ngaai azak uh ciangin, khua sat ding khawl kik uh hi.Tua kuam zaang ah apai uh ciangin buan nel dikdek khuk ciangciang pha ahih manin, pu Kai Tuahin tua lai mun, ‘ Buannel ‘ ci-in min phuak hi.\nNi khat pu Kai Tuah galvil dingin tua lai ah va pai kik aa, mihing khekhap athak mu in a tui luang zong nin lai hi. Suulzuih pah a, pasal thatang hoih khat tui luanna gei ah sunsiah ne amuh ciangin pummat hi. “ Nang! ka gam ka khua Kaptel ong sim nuam aa ong ensim hi teh, kong man ding hi “ a cih ciangin, tua mipa-in, “ Kei Bocung mi ka hi aa, ko hih lai, Len Nupa ka ci uh hi. Gamsate pianna mun hi kaci uh aa, gamsate a uk leh hih mun angak, Tonu, Lalnu, Chawng Tin Leri kiang ah gamsa angen dingin ong pai ka hihi; pute aw, ong man kei tapeuh un “ ci-in thum hi.\nPu Kai Tuah in zong limtak ngaihsun pha kik aa, “ Ih kimat, ih kithah hangin phattuamna om lo ahih ciangin lawmta, zawlta-in kiman ni “ ci-in akip sak nadingun akituahna uh mun min lawhna ki khek dingin thukimna bawl uh hi. Falam, Mizote leh Hualngote’n tua lai mun, ‘‘Len Nupa” acih min pen “ Buannel” min tawh kikhek uh aa, tua ni aa kipanin, Len Nupa kici hi. ‘ Mual Nupa’ cihna hi-in alang tuak aa mual khat anu, khat apa ci-in kiciamteh hi.\nHih thu ih et ciangin tua hun pen galmat, samat kidem hun lai hi aa, pu Kai Tuahin Galthukan Mangpi ahih mah bangin a ut bangin bawl theih nang thu nei hi. Tua pa manin, thatin gal-ai leh gualtung tuangin minthang ding hi. Ahih hangin mawhna om lopi mihing kipummat, kithah cihte thu hoih hi lo, haivai thu leh mihing ngaihsut dingin dik sa lo, pha sa lo-in khat leh khat ki it ding thupi sa zaw hi. Mi thahna in a-it a zi a tate, a nu a pate leh a sanggamte dahna, khasiatna leh thangpaihna apiang sak thu hi lelin, thu pha hi lo, thu sia hi cih na mu thei khin hi.\nTua ahih manin Pu Kai Tuah’ mi hehpih theihna le, tua hun lai adingin amuhna saupi a madawk kholhna kilang hi. Gal leh sa aa ki la thei ding kimlai lawmta zawlta in kimanin ki-itna apiang sak ciaptehna kip “ Len Nupa” in pu Kai Tuah pilna leh ngaihsut siamna kilang sak hi. Hih bang amadawk ngaihsutna picing, mihing thuneihna, ‘ human right ‘ athupitna Zomite lak ah aphawk masa pen leh azang masapenpen, pu Kai Tuah a hi hi.\nPu Kai Tuahin hih a hoih, a-etlawm Len Nupa min ama ong phuah sak suak ahih manin Len Nupa min ih lawh simin, khat leh khat ki-it ding, ki lawmta ding aa, mihing thuneihna ih thupi sak ding ong vaikhak ahih lam ih phawk ciat ding thupi hi. Amaute-in zong tua kiciamna tuni dong mah na kemcing lai uh ahih manin, Hualngote’n “Buannel Ramdai Cawngtin Leritual henna” kici Buannel minlian tamh sakin laibu bawl uh aa la zong phuakin sasa uhhi. Ahih hangin,‘Buannel’ akhiatna leh apianna thu tu khanglaite-in thei kim nawn lo uh hi, ci-in Tui Trih khua kum za cinna jubilee magazine laibu sung ah ciamteh uh hi. Mizo gam ah zong kumpi sangte ah ‘ Buannel Ramdai “ cih thu ki sinsak hi. Falamte in zong ‘ Buannel Arsi ‘ ci-in magazine laibu tampi hawmkhia uhhi.\nLen Nupa pai nang lampi: Kaptel panin Len Nupa pai nang lampi sawtpi pekin taangpi tha tawh bawl ngei uh aa, 2008 kumin UNICEF uliante’n zong tawn ngei uh hi. Tu kum 2012 March kha sungin tua lampi pi 4-6 azai, motor cycle nuamtak aa apai theihna dingin hausapa pa Do Za Tuang’ makaihna tawh kipan leuleu aa, hih lai aki at laitak in, Kaptel pan tai nih ciang to khin uh hi. Zogam Rural Develpment Committee ( ZRDC ) in pa Vum Nang makaihna tawh huhna sum saang nga( Ks 500,000 ) tawh panpih aa, lungdamhuai in kithalawp mahmah hi. Mai lam ah kuamahciatin ih hih theih bangin, ih gam ahoih nading huhna ong kinget ciangin hanciamin tha ih piak ciat ding kilawm hi.\nLen Nupa ah napai nop leh : Tedim-Kaptel-LenTang mawtaw lamlianpi pi 12 azai-in tu kum, 2012 sung aa zawh dingin kipuahpha hi. Kawl zaang pan leh Tedim pan apai nuamtein, Tedim–Kaptel--Len Nupa lampi nuamtakin kipai thei hi. Saklam, India gam panin, Laitui-Kaptel-Len Nupa hi ding aa, India gampanin, Mizo gam leh Lamka panin zong kipai thei hi. Khanglam, Falam Haka lam panin Munluah lam tawnin zong kipai thei hi. Nidang pek aa kipan Mizo gam panin, hibang aa aminthang Len Nupa’ hoihna en ding bekbek in gamlapi khe tawh ong pai uh aa, en thupi ngaihsut lo-in, tu hun dong ih koih mawk pen eima kicinlahna ahi hi. Tua ahih ciangin, aneituam om lo, Zomite’ gamluah, ‘ Etlawm mualkuam LEN NUPA’ limtak keemcingin, ahoihna en ding leh hun nuam zangh khawm dingin Len Nupa ah va pai ni.\nLunglen Kawlpi, Inn Buk mual, Thahpuang Pawn leh a kimu mengmeng lo ( a om takpi ahih leh) Thuam Tuili-te zong ih nei hi. Zalui tung,Ngennung lam ah bak kua hawmpi khat om aa, Thangzang khuataw ah zong Meitei gal lai-in a galkap mangpa kikap lupna, Suangsuang zong a ciapteh huai mun khat a hihi. Tangthu aa kigen Thawm tangvalte, meei pek kidemna mun, Sialkong kan, zong ciamteh huai hi. Hihte thu a theite-in ong gen le uhcin kiza nuam hi.\nBy: Dr James Suan Za Dong (Sydney, Australia)\n12/23/2016 04:02:15 pm\nAn amazing blog that makes me much negotiable with my friends who always criticize me about my IQ level but now i am happy to visit this blog thanks for sharing.\n5/15/2017 09:24:39 am


url: =LESSON 4 | APRIL 18 – 24 LAI SIANGTHO: PASIAN THUTHUK A BULPI I THEIHNA UK DING ~ MUC\nLESSON 4 | APRIL 18 – 24 LAI SIANGTHO: PASIAN THUTHUK A BULPI I THEIHNA UK DING\nAdmin 2:39:00 PM Articles, Sabbath School Lesson\nLESSON 4 APRIL 18 – 24\nLAI SIANGTHO: PASIAN THUTHUK A BULPI I THEIHNA UK DING\nTu Kaal Sung Sim Ding: Mk. 7:1-13; Rom. 2:4; 1Jn. 2: 15- 17; 2Kor. 10: 5, 6; Jn. 5: 46, 47; 7:38.\nKAMNGAH: “Amaute in Thukhamte leh Tecipanna bangin a gen kei uhleh amaute sungah khua vak om lo hi”(Isaiah 8:20).\nKhristian pawlpi tuamtuam in a up thute Lai Siangtho a siksan lo a om kei hi. Ahi zongin Lai Siangtho thuneihna leh Lai Siangtho dinmun a pomzia uh kibang lo hi. Pawlpi khat leh pawlpi khat in Lai Siangtho a muhzia uh kibang lo hi. Hih thu pen zaai mah mah hi. Lai Siangtho a khiatna telkhehna a hong huzaap a huampi-in thu nga i pulaak ding hi. Tuate in pupa ngei-na, tuahkhak thute, tualsung ngei-na, ngaihsutna, Lai Siangtho mah mah in zong huzaap hi. Hih thu nga-te in pawlpi kalsuanzia leh Lai Siangtho thuthuk kanzia huzaap mahmah hi.\nNgei-na, nuntak khua-sakzia leh i tuahkhak thute in i ngaihsutna, i lungsim hong huzaap mahmah hi. A sia leh a pha khentel theihna, ngaihsutna i nei ciat hi. Lai Siangtho i sim ciat a, i simna tungtawnin Pasian leh Ama deihna i thei thei hi.\nPupa ngei-na, tuahkhak thute, tualsung ngei-na, ngaihsutna leh Lai Siangtho thunga siksanin ahih keileh gawmkhawm a, koi in Lai Siangtho thu telkhehna-ah thu nei pen ding hiam? Koi bangin hih thu nga in kizopna nei hiam? Hih thu nga lak pan i masak zawk bel a thupi pen a kikoihin a dangte sangin ultungsak zawk in Lai Siangtho thu thuk i kankhiat huzaap hi.\nPupa ngei-na in a sia hi pah lo hi. Nisim nuntak khua-sakzia ah pupa ngei-nate hong kidawk zelzel hi. Pupa ngei-na in i mihing hihna khat hi. Tua hi-in pupa ngei-na in biakna-ah a thupi dinmun nei hi. Ahi zongin pupa ngei-na sungah a lauhuai thu zong om hi.\nMk. 7: 1-13 in Jesuh in Ama hunlai-a mite ngei-na koi bangin mu-in pulaak hiam?\nJew minam tawh kisai thute, thuhilhsia-te in nungzui-te tungah a hilh uh ngei-nate Jesuh in a hoih lo –te langdo mahmah hi. Tua hunlai mite in pupa ngei-na leh Lai Siangtho a thupitna a kikim-in koih uh hi. Pupa ngei-na khang khat khit khang khat hong kizom toto hi-in, a tam zaw in Pasian Kammal siksan hi lo-in, Ama geelna zong hi lo hi. Jew biakna makaite, upa-te in ngei-na thupi takin a koih uh hangin (Mk. 7: 3, 5), Pasian thukham tawh a thupi-na kikim lo hi (Mk. 7:8, 9). A tawpna-ah Pasian kammal in mihing ngei-na puahpha zo nawn lo hi (Mk. 7: 13).\n1Kor.11:2; 2Thess. 3:6 sim in. Koi bangin Pasian Kammal leh pupa ngei-na khentel ding i hiam?\nA nungta Pasian Kammal in cihtakna, thumanna, Pasian zahtakna hong guan thei hi. Cihtakna in ngei-na hong suak hi. Ahi zongin eite cihtakna in Lai Siangtho, Pasian deihna a pulaak Ama Kammal kigelh tungah cihtakna hi ding hi. Tua ahih manin Lai Siangtho in pupa ngei-na tungah thupitna nei hi. Bangbangin ngei-na khat in hoih mahmah taleh Lai Siangtho in dinmun sang zaw hi. Tua hi-in Pasian tawh kizopna, kituahkhakna pan a khangkhia ngei-na khat peuh Lai Siangtho tawh sittel tawntung ding kisam hi.\nPawlpi in a neih ngei ngei sepna bawlna khat peuh “ngei-na” khatin a kikoih thei ding hiam? Bang hangin tua bang ngei-na khat in Lai Siangtho hong hilhna tawh kibang lo ahihna khentel ding thupi hiam? Na lawmte tawh kikum in.\nRom. 2:4; Titus 3: 4, 5 sim in. Koi bangin Pasian hoihna, a lungduai-na, mawhmai-sakna, a hong hehpihna cihte na tuak hiam? Bang hangin a thu bekin thei hi lo-in, nuntakpih ding thupi hiam? Thu khat panin i tuah thute in Lai Siangtho tawh kituak lo banah upna pan lam hong pial pih thei ding hi lo hiam?\nMihing in tuahkhak tampi i nei hi. I tuahkhakte in i ngaihsutna, i lungsim puak hong huzaap mahmah hi. I tuahkhak tungtawnin Pasian tawh kizopna a nei thei dingin a hong bawl i hi hi. Mihingte khat le khat kizop a hoihna, music a hoihna, leh siamna (art) hang a nuamna, kimlepam nate a lamdang hoihnate,hotkhiatna hangin nuamna leh a vanglian Ama kamciamte a mu thei ding, a nuntakpih thei dingin Pasian in hong deih hi. Biakna leh upna thute in a thu bek hi lo hi; mihing khentatna mawk hi lo hi. I tuahkhak thute in Pasian tungah i lungsim puakzia, Ama kammal i telzia cihte tung huzaap lianpi nei hi. Ahi zongin mihing tuahkhak thute in ciangtan nei-in, Pasian’ deihna theihtel nadingin kicing zo lo hi.\n2Kor. 11: 1-3 sungah a lauhuai vau-hilhkholhna bang kigelh hiam? I phutkhak thute tungah kingakna in ciangtan nei ahihna bang hong hilh hiam?\nI tuahkhak thute in zuau thu hi thei hi. Lai Siangtho tawh kizui-in gen lehang mihing tuahkhak thute in bang dinmun cih i theih ding kisam hi. I tuahkhak thute in Lai Siangtho makaihna leh zuunna kisam a, i phutkhak thute Lai Siangtho mah tawh sittel tangh tangh ding kisam hi. Khat veivei ciangin Lai Siangtho leh Pasian deihna tawh kituak lo i tuah hun om thei hi. Tua bang i tuah ciangin i deihna sangin Pasian Kammal mah i muan tinten ding kisam hi. Pasian Kammal tawh kituak lo a nuntak kalsuan khak ding kidop kuk a, Lai Siangtho tawh kituak lo peuhmah i pelh ding kisam hi.\nPasian it a midangte zong a upna in a lian penpen thukham hi (Mk. 12: 28 – 31). Tua upna bangin nuntakna in thupi mahmah hi. Tua kawm mahin bang hangin i tuah thute Pasian Kammal tawh sittel tawntung ding thupi hiam?\nNgei-na tawh a nungta mite i hi hi. Ngei-na in hong huzaap hi; ngei-na zui-in kinungta hi. Kuamah in ngei-na tawh kipelh lo hi. Thuciam Lui sungah nidang Israelte tangthu en lehang amaute kimlepaam a om mite ngei-na in huzaap mahmah hi, cih kimu hi. Tuhun zong tua bang mahin kimlepaam ngei-na in hong huzaap hi lo hiam?\nPasian Kammal in ngei-na khat tungtawnin hong luangkhia hi mah taleh tua ngei-na khat in Pasian Kammal ciangtan lo hi. Ngei-na in Lai Siangtho i telzia hong huzaap mahmah hi zongin, Lai Siangtho in mi nam, kumpi thuneihna leh liatna khempeuh sangin vanglian zaw, amaute tungah om hi, cih i phawk ding kisam hi. Tua hangin Lai Siangtho in ngei-na khempeuh tungah om a, a hoih lo ngei-nate a hoih a puahpha ding vangliatna tawh kidim hi.\n1Jn. 2: 15- 17 sim in. John in leitung nate it kei un, a cih ciangin bang a cihnopna hi ding hiam? Leitungah nungta ihih hangin koi bangin leitung lungsimpuak nei lo-in nungta ding i hiam?\nPiansak na dangte bangin ngei-na zong mawhna in susia hi. Tua hi-in ngei-na in Pasian thukhenna nuai-ah om hi. I ngei-na kimkhat in i upna tawh zong a kituak om ding hi. Ahi zongin ngei-na leh upna khentel ding kisam hi. Lai Siangtho upna in ngei-na a sittel ding ahi hi. Ngei-na in Pasian Kammal tungah a cihtak ding kisam hi. Vantung thuman tungah kinga lo-in Pasian thuman in i sungah a hong om keileh kimlepaam huzaap in hong vulcip ding hi.\nKhrih nungzui-te in leitung mitsuan lo-in, leitung pai zia-te tawh kikhentuam ding uh a, ahi zongin leitung mite kiang pan tuam om ding hi lo hi. Honpa in mi tawh kikhawlkhawm hi. Pasian deihna tawh kituak lo mite thapia hi lo-in, ahi zongin tua bang mite domsang-in, puahpha hi.” Ellen G. White, Counsels to Parents and Teachers, 323.\nNa ngei-na sungah Lai Siangtho tawh kituak lo a om hiam? A thupi in, i upna hong susia thei ngei-na tuamtuamte khaktan ding thupi hi lo hiam?\n2Kor. 10: 5, 6; Pau. 1:7; 9:10 sim in. Bang hangin Khrih in i lungsim-ah a hong teen ding thupi hiam? Bang hangin Topa zahtakna in pilna kipatna hi thei hiam?\nPasian in mihing tungah ngaihsuttheihna, sia leh pha khenteltheihna hong guan hi. Mihing in a gamtatna khempeuh leh a up thu-te in ama ngaihsuttheihna leh tua tungtawnin a khensattheihna kimu hi. I upna in mittaw sialkhau-let bang ahi kei hi. Kumzalom 18 sungin mihing ngaihsutna liatsakna (Age of Enlightenment) hong khankhiat manin Nitumna gamte khempeuh tua ngaihsutna in huzaap hi. Hih hun ma-in mihing thutheihna in ama tuahkhak thute tungtawnin theihna ngah hi, cih hi-in, ahi zongin, mihing ngaihsutna thupi pen cih thu a hong khan ciangin ngaihsutna in thutheihna bulpi hi, cih thu hong om hi. Hih bangin a pom mite in (rationalist), thuman thutak i cih pen mihingte tuahkhak thute hi kei in, ngaihsutna, lungsim sung pan hong kipan hi; thuman pen i lungsim ngaihsutna tungah kinga hi; thuman leh thuman lo ngaihsutna in sittel hi, ci uh hi. Pawlpi thuneihna a kipan Lai Siangtho in mihing ngaihsutna nuai-ah hong tung hi. Mihing ngaihsutna tawh kituak lo khempeuh a nial uh hi pah hi. Tua bang thu in Lai Siangtho muhzia huzaap pah hi.\nTua bang ngaihsutna a nei-te in nalamdangte, Pasian vangliatna, Jesuh suahna, sihna pan Jesuh thawhkikna, ni guk sungin na khempeuh kipiangsak cihte up taakcing lo hi, ci uh hi. Mihing thu ngaihsuttheihna, mihing lungsim mawhna in susia khin ahih manin, tua-te khempeuh Khrih ki-uksak ding kisam hi. Mihing in khuamial sungah nungta-in, Pasian tawh kigamla hi (Eph. 4:18). Pasian Kammal in khuavak a hong taan ding kisam hi. Tua banah Pasian in eite hong Piangsak Pa hi, cih thu in, mihing leh ama ngaihsutna in Pasian tawh kizopna nei ahihlam hong hilh hi; Pasian lo-in nungta lo ihihna kilangh hi.\nTopa kihtakna in pilna kipatna hi (Pau. 3:9, 10; 1:7 enkak in). Pasian hong lamlahna Lai Siangtho thuman thutak tawh i nuntak ciangin, i ngaihsutnate zong Pasian deihna tawh kituak thei bek ding hi.\nKum zalom tampi hunlai-in USA president Thomas Jeffersonin ama ngaihsutna tawh kituak lo Lai Siangtho sung thute balkek hi. Jesuh nalamdang bawlte a kipan sihna pan a thawhkikna thute beimang dek phial hi. Hih in thuman theihtel nadingin mihing ngaihsutna in ciangtan nei ahihlam hong phawk pha-sak hi lo hiam?\nLai Siangtho a gelh kamsangte, sawltakte a makaih Kha Siangtho in Pasian Kammal tawh kituak lo thu, Pasian Kammal a langpan thu cihmah hun-in gen lo, pulaak lo hi; Pasian Kammal pan-in kuamah lampial pih ngei lo hi. Ei Seventh-day Adventist pawlpi in Lai Siangtho pen tatzia ngei-na, mihing tuahkhak thute, mihing ngaihsutna leh pupa ngei-nate tungah thunei hi, ci-in a um i hi hi. Na khempeuh in Lai Siangtho tawh sittel kul hi; i dinmun kalsuan zia khempeuh Lai Siangtho tawh sittel kisam hi, a ci i hi hi.\nJn. 5: 46, 47; 7: 38 sim in. Jesuh Khrih in thuman thutak theihtelna kisam ding hiam? Koi bangin Lai Siangtho in Jesuh in Messiah taktak hi, cih pulaak hiam?\nTuhun ciangin mi kimkhat in Pasian tung pan “thu” ka ngah hi; Kha Siangtho in hong hilh hi,”ci-in kampau uh hi. Ahi zongin hih bang thute in Lai Siangtho langpan hi. Tua bang mite in Pasian Kammal, Lai Siangtho sangin Kha Siangtho in thunei zaw, lian zaw hi, ci-in ngaihsun uh hi. Lai Siangtho tawh kituak lo thuman kici khempeuh, thugen khempeuh in lauhuai hi. Tua bang mite pen Kha Siangtho in a makaih mite hi lo uh hi. Lai Siangtho bek in lauhuai-na pan hong kem hi. Thu-upna leh thuzuihna khempeuh Lai Siangtho bek in sittel ding hi.\n“Lai Siangtho tungtawnin Kha Siangtho in mihingte hong hopih hi; thuman thutak hong lak hi. Tua hi-in a man lo thute kilangh khia-sakin, i sung panin tua zuau thute hong hepkhiat-sak hi. Thuman thutak Kha Siangtho in Pasian Kammal tungtawnin na hong sem hi; tua Kha Siangtho tungtawnin Khrih in a teel a mite Amah tawh hong nungta khawmsak hi.” Ellen G. White, The Desire of Ages, 671.\nKha Siangtho in cihmah hun-in Pasian Kammal kul nawn lo hi, ci ngei lo hi. Mihing in Khrih tawh a kinai zaw semsem dingin Kha Siangtho in Lai Siangtho tawh kituakin nasem khawm hi. Tua hi-in upna thu khempeuh sittel nadingin Lai Siangtho bek mah om hi. Lai Siangtho in thu-upna man hong hilh hi (1Tim. 4:6), Pasian Kammal muanhuai-in nial ding om lo ahihna hong hilh hi. Mihing in Lai Siangtho tungah thunei ding ahi kei hi. Pasian Kammal in mihing tungah thunei-in a hong sittel ding hi zaw hi. A tawpna-ah Lai Siangtho in Pasian mahmah in Ama Kammal a hong gelhkhiat ahi hi.\nBang hangin mihing ngaihsutna sangin Lai Siangtho in thu-upna leh thu zuihna-ah siatna pan-in hong kem hong dal hiam? Thu-upna leh thuzuihna-ah Lai Siangtho siksan lo hi lehang bang dinmun tung ding i hiam? Mimal khat ciat in Pasian in hong hopih hi, hoih i sak tek bangin kalsuan hi lehang buai-na leh khialhna simloh bang dang om ding hiam?\nNGAIHSUTBEH DING: Ellen G. White, “The Scripture a Safeguard,” 593 – 602 in The Great Controversy sim in.\nPasian Kammal ngaihsutna tungtawnin pupa ngei-na, tuahkhak thute, gatzia ngei-nate, ngaihsutna leh Lai Siangtho i mu khia thei hi. Dothuai thu thum in, “hihte lak pan koi in Pasian thuthuk kantelna-ah thunei pen hi ding hiam? Lai Siangtho nial lo napi a nuntakna bang mah kilamdanna a nei lo om hi. Ahi zongin Kha Siangtho kimakaihsak-in, tatzia ngei-na, pupa ngei-na, tuahkhak thute, ngaihsutna khempeuh Lai Siangtho in a hong puahphat ding a thupi pen ahi hi.\n“Hotkhiatna ngah nading a kisam thu Lai Siangtho in hong hilh hi. Lai Siangtho in a khial lo Pasian deihna a hong kilaakna ahi hi; Lai Siangtho tungah kuamah in thunei lo ahihna i pom ding kisam hi. Lai Siangtho in nunzia sittel nading, thu up ding hong lak a gamtat khua-hek hoih hong hilh hi.” Ellen G. White, The Great Controversy, 19, 20.\n1. Bang hangin Pasian deihna bangin nuntak khuasak ding – nuntakna khempeuh, lungsim khempeuh tawh Topa it a, eimah i ki-it bangin midangte zong it ding sangin pupa ngei-nate bangin nuntak ding baihzaw mahmah hi ding hiam? (Matt. 22: 37 – 40).\n2. Na lawmte tawh Sunday ni a dotna kikum un. Pawl sungah pupa ngei-na in bang dinmun nei hiam? Pawlpi ngei-na sungah thupha leh hamsatna bang na mu hiam?\n3. Pupa ngei-na in bangbangin hoih taleh koi bangin Pasian Kammal, Lai Siangtho in thunei pipen hi sak ding na hiam?\n4. Mi khat in, “Sunday in ni siangtho ni ding hi, ci-in Topa in hong hopih hi, a ci khat omleh koi bangin na dawng ding hiam? Hih thu in mihing tuahkhak thu khempeuh Lai Siangtho tawh sittel ding a kisapna hong hilh hi lo hiam?\n5. Pawl sungah tatzia ngei-na (culture) in a hong huzaapte ngaihsun in. Koi bangin ngei-na khat in upna huzaap hiam? Hun khatlai-a pawlpi a huzaap mahmah ngei-na khat, tu-in tua huzaap in a hoih lo huzaap hi, cih na theihkhak a om hiam? Hih thuin, tua bang khialhna a hong om kik loh nadingin, tuhun ading bang thu hong hilh hiam?


url: =“Salpha” cih kammal kuppihna ~ Khup Khan Thang :: ZOMI DAILY\nposted on 3 May 2017 at 3:09 pm Lomkholna: Khupkhanthang, News\n“Salpha” ihcih ihkammal pen tu aa ih zat dan ah a buaihuai kammal khat ahihi. AD 2000 kum masiah tua kammal kei bang aza ngeilo hing. 2010 kum khit lamteh net sung khawngah kamu ngei pan hi. Bang hun in kua in hong zangh masa hiam cih ka theilo hangin, adangnal (Articulated) ih Biaknasia te tung pan a hih tammaw cih ka ngaihsun hi. Nidangin, (The 90s) Biaknasia pawlkhat in Thu a’nget uh ciang in, na “Sal pa/nu kei mah ” cih kammal peuh hong zangh thei uhhi.\nPi Luan Za Cing in zong Pasian nasep te amau leh amau Pasian Sal a kicih uhpen maanlo hoihlo ci-in, “Sal” leh “Sila” cih ih zokammal te khiatna (Defination) kiteltak in “Tedim Journal” sung maw? khat ah hong at ngei hi. “Sal” ihcih akhiatna in “Slave” ahihi. “Salpha” ihcih teh “Good Slave” acihna hong suak hi.\n“Sal” pen ih galmat te hi aa, “Sila” ih cih pen amau leh amau ki-ap aa, a’ “To” te kiang aa nasem te ahihi.Tua ahih ciangin tu aa, ZYA te huh piaknop dan leh “Salpha” cih kammal kituak kasa kei hi.\nPu Cin Sian Thang bang ih galmat (Slave) hilo, aana (By force) aa ZNC (Now ZCD) hong makaih in ci aa, ihsawl hilo in, amah leh amah hong kipia (Volutarily) ahihi. Tua ahih ciang in a mah bang “Salpha” ih cih ding kilawm kasa kei hi.\nKei mimal in “Ngalliam” or “Zogam Ngalliam” ci leng akhum zaw keitam maw? ka cici hi. (Ngalliam vontawi taang ka laulo lai e) ci in ih pu ihpa ten a gam-itna, ahansanna gen uhhi. “Ngalliam” ih cih pen “Martyr” ih cihna dan hi-in ka um hi. “Galhang” ih cihteh “Hero” hi. “Pasal” ih cih saang’ “Piisal” ih cih zong thukzaw lai hi.\nGeneral Aung San bang Kawlgam ading “Martyr” “Ngalliam” ahihi. India te ading in “Mahatma Gandhi” bang, Singapore adingin “Lee Kuan Yew” te aa “Ngalliam” uh ahi uhhi. Tua ahih leh ih Zogam ading ih ngalliam Kua? Kei mimal bang in, Pu Thual Zen bang “Zogam Ngalliam” a ci nuam hing.\nAa Maa patna (Tedim tual pau in, Thual Zen tapong) maatun or gualzo, maatunzolo or guallel cih te, thukhat hi aa, asih dong Kawl Galkap kumpi tung surrender lo “alinwan” lo hi. Mandalay Zatopi (General Hospital) anuai daawl, Zato Thong inn sung ah si hi. Keizong Zogam it mikhat in hong ciamteh un cih vaikhak hi. Khupkhan Thang Taithul (Norman, OK)\nPrevious: Malaysia Airlines te vanlengkhat apei kitam ahih manin KLIA Runway ki khakcipphot\nNext: “Malacca” cih laimalgawm kizang nawnloding a, “Melaka” bek kizang tading


url: =America le Socialism « Nikonghong\nHome » Politic » America le Socialism\nAmerica le Socialism\nYunte Huang sia Harvard le Cornell University-te ah English professor seam ngei aa, tu laitak Unversity of Santa Barbara ah English professor hi. ‘Charlie Chan’ ci laibu khat taw minthang aa, tua laibu taw pahtoaina tel (award) nga hi. Socialist ngam khat a hi, Sen ngam ah a suak, Sente hi. US ngam mite in Obama ii sepnate a langpan nop sim, Socialist vai ci in a tai papai uh thu taw kisai ama muna ‘The Week’ sungah lai at hi.\nRepublicante in Obama ii nasepna papo socialist vai, ci in tai tawntung hi. Ahihang US ngam sungah socialism nasia tatak in a zangh tawntung zaw sia GOP (republican) te veu hi zaw nginge hi.\nYunte Huang in a lai atna sung ah, Texas sung motor hawl in ka vaakna khat ah Obama a taina biilbord (sign board) lian mama khat ka mu ngei aa, tua tungah ‘Socialist by Conduct’ (Socialist te paizia) ci in ki-at hi. Sen ngam ah ka khangto aa, Sen ngam ah Socialist hong kici le, Mother Teresa bang mihing pha, thupha vawt mihing, ngual a tu a deisak ngaisutna neipa hong kicina hi. Tua ahikom, dik a sak ngawl mihing khat mihing pha, thu dikpa ci in a ci sia lamdang ka sa mama hi ci in at hi.\nObama president hong suak ni pan kipan “a socialist from Kenya” ci in kitai hi. Mi hausate neisa, a zawng a cimawte tung a then nuampa ci in kitai hi. Obama sia Newt Gingrich in “the food stamp president” ci aa, Rick Santorum na “Obama in USA ngam sia Pathian ii daan piak Europe ngamte bang in a zawngcip Socialist ngam sua tu hi” ci hi. ObamaCare sia Socialist vai ci in nasia tatak in tai uh hi. Tu sung zong ObamaCare sia Supreme Court ah kinial uh aa, hai ngawl in result hong suak tu hi. A tatak cileang, hite theampo sia Republican-te tung pan hong kipan ngaisutna idea vo hi zaw nginge hi.\nYunte Huang in a lai atna sungah bang ci lai ziam ci le, US ngam ka om zawk a ngei mama zawk ciang ka heak thu khat in US ngam mite in socialist ci sia doi mangpa za in a ngaisut uh, a kiitaak, zaak nop huai a sak ngawl het thu khat ahi hi. Taangthu khel kik leang 1900 kiim le 1950 kiim sung thatang suang naseam mi (workers) te ii lungkim ngawlna taw a piang thu buai tam mama pan kipan socialism a dei ngawlna hong kipan ci leang kikhial ngawl tu hi. Tu ni, Wisconsin, Ohio le Indiana sung thatang suang naseam, workers-te ii movement theampo Republicante in a sukcip valeapna thu sia Socialisim idea hong khanto ngawl natu, Socialist-te a dona ahi hi. Ahihang tua thatang suang naseam worker-te om ngawl in ngam khat ii, setzung le nasepna munte sia nungta zo ngawl hi.\nSocialism ii a phat ngawlna in, mihing khat sim ii privacy bo sak (invasion of privacy) aa, a phatna in kumpi ii nasepna mihing theampo in noplaw (nuap tuamna nga) hi.\nTu ni US sungah, Socialism ii phat ngawlna lam pan ih mu lei ciang kilau, kipatau tha hi. Ahihang, a thupi mama thu pawl khat sia kumpi in hong let ciangma (socialism) senpi pheang hi. Tasiase, socialist idea ma hi nginge zo hi. Sontena, defense, infrastructure, health care, social security, education…etc. Socialism hoi bo bangzata ih ci zong defence (Army) sia private in ih seam sak thei tu ziam? Socialism hoi bo ci in lau peuma ih hite, Social Security system theampo private a uk po, company a uk po in let sak tu suak thei ngawl hi. Tu ni US ngam sung ah socialist ii khiakna le pai zia tel tatak ngawl in socialism hoi bo ci in aw nging tatak in a au mihing tam mama hi. Socialism dei ngawlte uk babang in ngam khat run tu hi leang, Army zong private in a sep kul tu hi. Social Security, Health Care, le infrastructure theampo le, immigration, education …. hiteng theampo private company-te ih piak siat kul tu hi. Tua hi le 100% democracy ngam, socialism a zangh vet ngawl ngam suak pheang tu hi. Socialism ii khiakna ih he takpi na ziam?\nAbosa kum 20 sung bang en kik in hi leang, USA ngam ah kumpi in public taangmi a tu phat tuam, nop tuamna pia zo ngawl, seam thei ngawl vaial hi. Private in hauna a zong, mihingte companyte a tu na a seam organization pui khat taw hong kibang vaial hi. Public mihonpi a tu na a sep saang private sum zong mihaute a tu na seam zaw vaial hi. “The government has instead turned into a vehicle for private profiteering.”\nUniversity of California zong state in run zo ngawl haksa sa ahikom tu ni private university sua aa, state kumpi in UC pan tax khon vakek bek hi. Ngaisut pak in dik ziao tubang ahihang, UC private khut sung hong thet hu in saang saap (tuition fee) tam mama khangto pai hi. Leitung ah university hoi bel pawl sung akihel UC saang ka man sia, Harvard le Standford University sang hong tam zaw hi. Saang ka man hong ham mama ciang a thuak bel sia ngam mi tengma hi. Khangno pilna sin tengma hi. Saanginn le University theampo private khut sung theng siat le zong pha tuan ngawl hi. Ahihang, tu ni saanginn le university theampo Federal kumpi ahibuale zong State kumpi in len tu hi le US ngam mi a tamzaw in Socialist vai ci in lungkim ngawl laleao hi.\nTu ni USA ah a kiphel ngaisutna (liberal idea) a nei theampo socialist hi ci in a awksan papai ngeinalui ngaisutna (Conservative) a nei politiciante sia en tatak leang socialist a ciik mama hi zaw ngi nge hi. Arizona state ah naseam numei khat in birth control a zangh le a nasepna pute (employer) tungah hesak hamtang tu hi ci in tu nai Conservative-te in upadi vawt hi. Tua bek dom ngawl Virginia ah, numeite taw kisai insurance vai tatuam conservative-te in limit vawt tu in hanciam hi. Conservative-te ii hibang a hanciamna, a ngaisutna-te sia Socialist kumpi khat a tu zong, a ciik mama ngaisutna ideate hi nginge hi. Democracy ngaisutna tatak nei hi le, hi thute theampo banghang kumpi in lensuk lento lai tu ziam? Private, individual amate le amate ngaisun in khensat sak lel ngawl ziam?\nGay rights le abortion zong a dei ngawl bel in pang teng sia conservative teng ma hi. Gay rights le abortion dei ngawl ahikom kumpi in lencip le awi hi. Zawthawk vai taw vawt suk ngawp le awi hi. Tu sia zong sia socialism ciik mama ngaisutna hi. Gay rights le abortion sia hoi ngawl ma hi. Ahihang conservative-te in socialism ngaisutna bangza in nei aa, ngamta ziam ci sia sonna hi. Gay rights hoi hi abortion hoi hi ci in son nopna hi ngawl hi. Socialism kalsuanzia ka dei bua, democracy le suatakna (freedom) bek dei khu hi a ci uh le, banghang gay, lesbian le abortion tung ah zawthawk vai zangh nuam aa, suatakna (freedom), pia nuam ngawl, piak zawk sawm ngawl ziam? Banghang ziam ci le socialism kal suan zia zong zak tu hong kisapna mun a om hang hi. Zak tu kisam ih sakna munah zak sawm ih hi le, socialism-te ci in midangte ih kawk papai le, eima le eima a kilang, a kikawk ngaisutna nei ngawlte taw ih kibang tu hi.\nTu ni US conservative politician-te sia amate ukna khat hipole, socialist dan taw kal a suan uh hang hoi kisa aa, amate langpat nop khat ii ngamtatna hipole, socialist vai ci in a awksan vazak papai theite ahi hi. Amate le amate socialist ciik belte ahi uh hunlam kihe ngawl in ngual a kawk theite ahi uh hi.\nHeaktu: “The Week” sungah Yunte Huang ii at “In defense of socialism ” ka doppha hi.\nInfrastructure = Ngam khat a tu a kisam bulpi teng, stn. transpotation, electric…cte. (အေျခခံအေဆာက္အဦ)\nLibral = A hun le achi-ani zui in kal suan nopna ngaisutna neite (လြတ္လပ္စြာ ေတြးေခၚ လႈပ္ရွားတတ္သူ)\nConservative = Ngeina lui zui tinten nopna ngaisutna neite (ေရွးရိုး၀ါဒီ)\nGay rights = Pasal le pasal suakta tatak in kiteng thei tu hi ci ngaisutna.\nLesbian = Numei le numei nupa bang in a om khawmte.\nAbortion = Nau ngil dei ngawl in tol sakna\nNote: Republican theampo zong conservative hi siat tuan ngawl, Democratic theampo zong Libral hi siat tuan ngawl hi. Ahihang Republican a tam zaw sia conservative ngaisutna pom zaw hiat.\nBy thawngno in Politic, USA on April 4, 2012 .\n← Zomite le NLD Party\tCidamna (Thupha Daitui) →


url: =Covid Test mawkmawk ken :: ZOMI DAILY\nCovid Test mawkmawk ken\nposted on 14 July 2021 at 6:14 pm Lomkholna: Covid, News\nCovid hualpi thumna khauhpaina hangin Kawlgam sungah Covid Test Kit kilei thei ziahziah ahih manin, tulaitak atamzaw in leiziauziau in ei le ei i ki Test ziauziau pen tha kong pia kei hi.\nMi pawlkhat in Covid natna a Test ciangin a Test na tawh napkhem khoih bangin nak vang mong teng khoih ziau in Negative hongsuak pen lungdam in mipi lak khawngah ”Covid natna neilo” ci-in vak phialphial uh aa Covid natna pungsak gawp zaw thei uhhi. Pawlkhat leuleu in naksi luang zah liangin thumsuk kha thei hi. Hihte pen alauhuai mahmah thu ahihi.\nCovid natna Test nading nakngek tui (Swab) a kilak ciangin, nakvang tawpna ciang kithum suk hi. Tualo in Covid natna nei/neilo kiciantak in kitello ding hi. Hihpen ei le ei ki Test ding abaihlo thu ahihi. Nakvang tawpna cih thadah alangciang kithumsuk le zialua in thuak hak mahmah khin hi. Tua ahih manin, Covid natna Test pen mi mawkmawk in hih ziauziau theih hilo a, pilna le sinna kisam ahih manin, ahihtheih laiteng Siavuante mah Test sak tanghtangh zo leng hoihpen hi.\nCovid natna in hun nei hi. Zan nitak aa Covid natna nei tawh a kisukha mi khat pen tuni in Test pah lecin Positive tuanlo thei hi. A tamzaw pen ni 7 khitteh Test leng kithei pan zaw pian hi. Tua ahih manin, Covid natna Test hun lopi in Test loh ding zong thupi hi.\nA hoih penpen ah, ei le ei in i phial hihhih sangin Siavuante mah dongh tanghtangh zo leng ei sa’ng theizaw ve ve in lungmuan huaizaw ve ve sam hi.Source: Scarlett Wine/ Sin Thu\nA mawkna pi\nHehpihna aneilote adingin nuntakna amawknapi.\nLungsimpoite adingin pilna amawknapi.\nA hilhsawn nuamlote adingin siamna amawknapi.\nSepnate ah kipiakkhiatna aneilote adingin cidam aa thahatna amawknapi.\nA piakkhia nuamlote adingin hauhna amawknapi.\nA lungdam theilote adingin huhna amawknapi.\nNa nuntakna, na pilna, na siamna, na hatna, na hauhna le hong kihuhnate amawkna suaksak kei in!.\nPrevious: UNHCR pan MySejahtera ah appointment a late theiding\nNext: Dr. Kai Hau Lian Pau in hongnusia\nZAM Thupuak :: 18 Nov 18 (Mat le hen kidawm ciatni)\nZCD Gualzawh Topa tung Zomi bup lungdamkohna Pawipi kibawl ding\nNa Go manphapen nasepna ~ Carey Suante\nThopi maw, Khuaivah? ~ Nk Khanno\nLaisimna i manphatna ~ Tual Khan Suan\nTakkheh Zomi (Part 1) ~ David Tuang\nApple cidam nangin hoih


url: =Zomi Innkuan Laibu (History of Zomi Family) azom... Agelh - J. Gin Za Tuang - Laibu Saal\nHome > Zomi Innkuan Laibu - J. Gin Za Tuang > Zomi Innkuan Laibu (History of Zomi Family) azom... Agelh - J. Gin Za Tuang\nZomi Innkuan Laibu (History of Zomi Family) azom... Agelh - J. Gin Za Tuang\nZomi Innkuan Laibu (History of Zomi Family) azom...\nAmun : Myoma Khuanu veng, Tedim Zogam.\nA sunga om Thu lunote :\n- Mangpa In Sing Ngen\n- Gungal Gam Ngahna\n- Kum 3 Guah Zu Lo\n- Tedim Sim Ding Meitei Kuan\n- Meitei-te Thu Phuah\n- Meitei-te Kituh\n31. Meitei Mangpa In Sing Ngen\nMeitei Mangpa in, Tapei lui gei-a sing kung khat a phuk nop ciangin Kam Hau in a phal kei hi. Tua sing kung ama gam sung hi. Tua ciangin, Meitei Mangpipa in saiha dial tong 9 tawh a nget ciangin, phuk theih na ding thu a ngah hi.\nGungal Gam Ngahna\n32. Kam Hau in, gungal gam Lamthaw, Lalkhul, Satta, Singgial, khua te tawh kisim in a zawh khit ciangin, Zahau gam Darlang innpipa kiang ah hi bangin a gen hi:\n“Tu laitak gungal gam ah kuamah a tam teen nail oh hangin, nidang ciangin mi hong teeng nuam ding hi. Tua ahih ciangin gungal gam teng kei gam a suah na dingin hong pia in”, ci-in a nget ciangin, a pia hi.\nMi pawl khat in a theih ciangin haza uh-a Phalam innpipa kiangah a ko uh hi. Tua thhu a theih ciangin sial 100 tawh Phalam innpipa kiang ah pai in a va ngetkik ciangin a nuai-a bangin gam a hawm hi:\n(1) Nawng lui leh Lawh lui kikal teng Khan Thuam,\n(2) Lawh lui leh Thui lui kikal teng Gawh Pau,\n(3) Thui lui leh Tan lui kikal teng Khan Lam,\n(4) Tan lui leh Civu cikhuk kikal teng Kam Hau a pia hi.\nKum 3 Guah Zu Lo\n33. Tedim khual inn 100 a phak laitak in, kum 3 sung guah a zu kei hi. Guah zu lo ahih man in, mi khempeuh in lo a khawh hangin ankung po zo lo ahih manin kialpi a tung hi.\nTua ciangin, Kam Hau in zong, a saiha tawh Kawl ah pai in antang tampi lei in, a khawisa sial-te go in, Gawng le Lamzang te a vakna hi.\nTua banga kialpi sunga gil kial-a puksih loh na dinga innpipa huhna hangin a lungdam lua uh-a, pusaa a thoih uh ciangin, sial a gawh uh leh satak bak khat, vok a gawh uh leh a phei khat a pia uh hi. Tua pen “dai-nek” kici hi.\nTedim Sim Ding Meitei Kuan\n34. Leeng mangpa in, Kam Hau in gam tampi sim in uk khin hi cih thu a zak ciangin a haza hi. Leeng mangpa zong taal in kizawngin, Tedim khua sim dingin galkap thul thum (3000) tawh a kuan uh hi.\nTedim uk sung a tun uh ciangin, mi pawl khat in, Meitei te tam mahmah a muh ciangin lau in, Meitei te tawh kop in, van puaksak in, lam a hilh uh hi.\nMuanheeng zangah giahphual a sat uh hi. A kimkot ah kan a to uh hi. Tua kan tu dong in kimu thei lai hi. Tedim leh Tonzang kikal Tualmu buzang gei Muanheeng zang mun a hi hi.\_\nTedimte tua thu a zak uh cingin, Mualbeem, Sezang, Tedim pan in galkap Khawm in, innpipa in sial gawh in, Meiteite do dingin a kuan khia uh hi.\nSuangkang mual a tun uh ciangin, Meitei te tawh a kituak uh-a, ni 7 sung a ki kap uh hi. Tedimte in Meitei galkap Mangpa a thahlup uh ciangin, Meiteite a vaihawm ding om nawn lo ahih man in a leh tai uh hi.\nTedimte in a nung lam pan in vokno delh in a delh ta uh hi. Gun a kantan na uah, pawl khat tui kia in si hi. Galkap tul thum (3000) lak ah tul khat (1000) bek a suakta uh hi. Thau lawng 287 a ngah uh hi. Tapei lui gal dongin a nawhkhia uh hi.\nMeitei galkap a huh khuate tungah a lungkim kei uh-a, hi bangin thu a pia uh hi:\n“No, Meitei lam-a kop khuate in, khua khat in Meitei te’ luting khat ciat innpipa inn ah a manlang in puak ta un, a ci uh hi. Tua mah bangin luting khat ciat a puak uh hi.\nMeitei-te Thu Phuah\n35. Meitei-te in thu phuak uh a, “Tedim te in hong kap leh, a thaukuang sung ah tui phul in, naangkhau leeng in a khut uh kiheen in, phim le khau leeng in a mit uh kikhui ding hi,” a ci uh hi.\nTedimte in Lailui khuakhang mual pan in Gawmual dong, tai ½ (lang) halt ta in taakpang sat in, khua a mial ciangin a hal uh hi. Tua meite, Meiteite in a gal muh uh ciangin, gal vilna phual vive sa in a kihta sim uh hi.\nTedimte in Dawn lui, Tedim lam gal mual ah a pang uh hi. Meiteite a gal lam ah a suak uh hi. Galkap mangpa Suangsuang vum ah khua dak dingin kahto in a vum ah Tedim lam en in a ding hi.\nTua banga a om galkap mangpa a muh uh ciangin, Pu Za Tual in zong thau a suak thei hiam, naang hong leeng hianm, phim le khau hong leeng hiam, hong sin dih ning, ci-in, a gal mual vum tung pan in, ngimngim in a kap leh, Galkap mangpa kha in Suangsuang vum tung pan kia suk a, Dawn lui sung a tu hi. Pu Za Tual in la phuak a:\n(a) Pau kisa-a sakciang teimei, keimah bang hang phuk ing e.\n(b) Keimah bang hang phuk ing aw e, gun tui ah naang bang diang e.\n36. Meitei-te Tedim sim ding hong kuankhiat phet un, innpipa saiha ngah ding leh, azi ngah ding a kituh kgol uh hi, ci-in kiza hi. Meitei gal a kizawh ciangin, Pi Ciin Ngul in la phauk a:\n(a) Zang vuisai leh li aka sak duang dotan sa bang hawm khawm e,\n(b) A lwam nam aw zin aw e gual aw, a lawm nam aw e.\n(a) Khua minthang beel bang suang ding do lunmang zong, dot ai tawh kop, sun ni bang a sa ci e,\n(b) Dot ai tawh kop, sun ni bang a sa ci e, zin in awi lo, khua khang phai bi’n seem tah e.\n(a) Sun ni dawng hon, khua van nuai, mi za siam in, seino gual in tawithang hawm taan ding ci e,\n(b) I tawi thang lo damtui-a a luan sangsik, vai mangnu’ lam, nuai sil kia bang tom hang e.\nItem Reviewed: Zomi Innkuan Laibu (History of Zomi Family) azom... Agelh - J. Gin Za Tuang Description: Rating: 5 Reviewed By: Cinpu Zomi


url: =Sihding hun tungnaikei peuhmah ki suakta kiaukiau ~ ZD :: ZOMI DAILY\nposted on 24 March 2017 at 11:12 am Lomkholna: Malaysia, News, Sawltak, World\nMalaysia, Malaca State sungah papi kum 57 aphakhin khat a innmai ah asuan singkung in denglum dektak cih theStar pan kiza hi. Hih singkung “Pine Tree” pen abeisa kum 25 hunlai in innmai ah amahtektek ii asuan hi, kum 25 a upakhin ahihi.\nTuapa minpen Nazri Yusoff kicikhat hi a, aging puakdamkhat kazak ciangin ka patau mahmah a, abeisa 1990s hunlai in keima singkung suanpen abulpan aki longkia himawk hi ci’n Thursday ni in genkhia hi.\nAmahpen agei ah adin laitak hi a, singkungpuk aging azak uhciangin aveng apam te’nzong deihpah ngeingai uhhi. Innteekpa pen bangmah liamna omlo, dengkhalo deuhin agei ah ading amuh uhciangin lamdang samahmah uhhi.\nAvengpa Othma Aziz kici kum 51 aphakhin khat ii genna ah Nazri Yusoff pen a mawtaw gei ah omcih thei kahih manin, singkung apuk ciangin anuai ah bangci bangin kamuzen tam ci’n kalung khamman mahmah cihi. Ahi zongin Nazri Yusoff pen hongnuihsan kamuh ciangin kalung hongnuamkik theipan ci’n genkhia hi.\nAhi zongin tua singkung pen a mawtaw leh ansai tungah genkha ahih manin Malacca Historic City Council (MBMB) Councillor Datuk Akramuddin Abdul Aziz in sumtang tawh huhna vaihawm sakding cih kiza hi.\nSihding hun tungnaikei peuhmah ki suakta kiaukiau cihdan ahidiam… ZD Sawltak #zomidaily\nPrevious: London khuasung buaina apiangsakpa amin ki pulak khiata ~ ZD\nNext: Singapore SMRT meileng lampi tungah mikhat asisa in kimu ~ ZD


url: =Khang Tangthu Nihna 5 | Siantongluan.net\nKhang Tangthu Nihna 5\nKhang Tangthu Nihna 5 |\nTua bangin Topa biakinn ding a hih nasep khempeuh kizo hi. Tua ciangin a pa David in a apsa nate Solomon in paipihin, Pasian biakinn sung vanmanpha koihnate sungah a ngunte, a khamte, leh umlebeel khempeuh a seng hi.\nTua ciangin Zion a kici David khuapi sung panin Topa Thuciamna Singkuang a paipihto dingin Kumpi Solomon in Israel upate, minam lutang khempeuh, leh Israel beh makaite, Jerusalem-ah kaikhawm hi.\nTua ciangin a kha sagihna-a pawi hun sungin kumpipa mai-ah Israel mi khempeuh kikhawm uh hi.\nTua ciangin Israel upate khempeuh hong pai uh a, Levi mite in Thuciamna Singkuang la uh hi.\nTua ciangin amaute in Thuciamna Singkuang, leh kikhopna buk, leh puanbuk sunga om a siangtho umlebeel khempeuh puato uh a, siampite leh Levi mite in tuate puato uh hi.\nTua ciangin Kumpi Solomon leh ama mai-ah a kikhawm Israel-te khempeuh Thuciamna Singkuang mai-ah om uh a, biakna-in tuu leh bawngtal tampi tak pia uh ahih manin a phazah kisim zolo hi.\nTua ahih ciangin siampite in kherub-te kha nuai, siangtho pen mun sung, biakinn sungnung sung ama munah Topa Thuciamna Singkuang a paipih uh hi.\nKherub-te in Thuciamna Singkuang tungah a khate uh zak uh ahih manin kherub-te pen Thuciamna Singkuang leh a zawlte tungah khuhna khat a suak uh hi.\nA zawlte sau ahih manin siangtho mun panin biakinn sungnung mai-ah a mongte kidawk a, ahih hangin a pualam panin kimu theilo hi; tuni dongin tua lai-ah tuate om hi.\nEgypt panin amaute hong paikhiat lai-in Topa in Israel mite tawh thuciamna a bawlna mun Horeb-ah Moses in suangpeek nihte a koih simloh Thuciamna Singkuang sungah bangmah dang omlo hi.\nSiangtho mun panin siampite hong pusuakin (bang hang hiam cih leh amau pawlte cihtuam omloin tua lai-a om siampite khempeuh amau mahmah kisiansuah uh hi.\nTua ciangin Levi mi lasate Asaf, Heman, leh Jeduthun, amau tapate leh a behte, saihadial puan tawh kizemin, daltuahte, harp lasaknate, leh laia lasaknate tawi-in peengkul tum siampite za leh sawmnih tawh biakna tau nisuahna lamah ding khawm uh hi.\nAw kikhatin phatin Topa tungah lungdam koh ding pen peengkul tumte leh lasate nasep ahi hi) peengkulte leh daltuahte leh adang lasaknate tawh, "Topa tungah lungdam koh ding hoih hi; bang hang hiam cih leh ama itna kip tawntung hi," ci-in Topa phatna-in la a kisak ciangin, Topa biakinn sung meii tawh kidim a,\nmeii hangin siampite in na sem zolo uh hi; bang hang hiam cih leh Topa minthanna vangtaang Pasian biakinn sung a dim hi.\nTedim Lai Siangtho / Laibu: Khang Tangthu Nihna 5


url: =Phone sungah zahmawh video akem Malaysian gammikhat Australia pan ki hawlkhia :: ZOMI DAILY\nposted on 14 July 2018 at 10:07 am Lomkholna: Australia, News, Sawltak, World\nMalaysia gammi khualzin “Malaysian Tourist” khat Australia ahawhding in zinkhia a, Perth Airport tungkhin hi. Perth Airport atung ciangin vanlengtual ah avanpuak khempeuh Baggage Check kibawl hi.\nTuabangin akibawl ciangin a Phone zatsung ah zahmawh video leh ngongtatna video “extreme sexual depravity and horrific violence” honkhat kimukhia ahih manin, Australia kumpi thunei te’n agamsung ah alutding phallo cih AFP pan kiza hi.\nTua Malaysian gammipa pen kum 43 aphakhin khat hi a, Wednesday ni in Kuala Lumpur panin Perth City zuanin vanleng tawh alengkhia ahihi. A phone sungah video ginalo akimuh ciangin Perth Airport ah Immigration Detention ah ki kemcippah hi.\nTuapa pen Australia gamsung ah alutthei nawnloding in Tourist Visa zong ki Cancel sakin, tuaban ah a Phone zong ki matsak hi. Ami pen Friday ni in Australia kumpi thunei te’n Malaysia gamsung ah puakkiksak uhhi.\n“Australian Border Force regional commander for Western Australia” panin makaikhat ahi Mark Wilson in hihvai tawh kisai in Video sungah bangteng kihel cihpen athu akician in genkhialo a, ahi zongin kihhuai mahmah in Australian regulations tawh kituaklo hi ci’n genkhia hi.\nZahmawhvai avallua, akihuai, a uanglua gamtatna, ngongtatna cihtepen Australian Community sungah ki deihlo hi. Tuabang Video leh lim akemkhate pen hih Australia leitang ah aomding kiphallo hi ci’n genkhia hi.\nMore: Agam ciahkikleh kithatding ci’n Australia ah gambeel agen Iran 6 te agamsung ahawhkik zellam kitheikhia\nAustralia azinding te ahi zongin, gamdang munkhat peuhpeuh khualzinzin te’n na phone sungah bangteng ki kemkhahia, na Laptop sungah bangteng ki Download khahiam cihte ngaihsut, sittelding thupi khading hi. Sawltak #zomidaily\nPrevious: Zomi Khawmpi USA ah DC Area pan Zolia te gualzawhna\nNext: ZAM Thupuak :: 15 Jul 2018 (UN card tettan piaklohding vai meeting)


url: =Kum thak khat (Another Year) ~ Zam Khat Kham :: ZOMI DAILY\nKum thak khat (Another Year) ~ Zam Khat Kham\nposted on 31 December 2020 at 8:31 am Lomkholna: Article, New Year, Zamkhatkham\nFrances Ridley Havergal pen biakna la phuak minthangte’ lak ah tuni donga a min a kilo den khat ahi hi. “Topa Aw, Ka Nuntakna” (Take My Life And Let It Be) la-a kipan la ngaih tampi a phuak nu ahi hi. A pa William Henry Havergal (1793-1870) mahmah zong Pasian’ nasem khat hi a, laigelh siam, laphuak siam, la-aw phuak siam khat ahi hi. A sanggampa Henry East Havergal (1820-1875) zong Church of England pawlpi sunga priest khat hi a organ tum siam mahmah khat hi lai hi.\nEngland gam Astley ah 1836 kum December kha 14 ni-a suak hi a a kum kum 15 a phak-a piangthak ahi hi. England gam bek hi lo-in Germany gam khawng ah zong pilna sin kawikawi-a Greek leh Hebrew kampaute siam mahmah-in Europe gam sunga pau nam tuamtuam zong siam hi. A khan sung a ci dam luat hun cih bang om ngei lo hi. La ngaih dawng tampi a phuah ban-ah laibu hoih bu 23 bang gelh hi.\nA kum kum 42 a phak-in Wales gam Gower Peninsular a Caswell Bay gei ah peritonitis natna tawh si hi. Canada gam Toronto khuapi ah ama’ min tam-in college khat kiphuan-a Havergal College kici hi. Symphony 32 leh la tampi a phuak British classical composer William Brian (29 January 1876-28 November 1972) in Havergal a pahtawina-in a min Havergal Brian ci-in khel ngiat hi.\nKum thak tawh kisai ngaihsutna tuamtuamte la-a kiphuakte’ lak ah hih laphuak siam Frances Havergal’ phuah zong hoih ka sa hi. Na sim le cin tha na ngah hamtang ding hi kong ci ngam hi.\nAnother year of leaning,\nHih la (poem) hoih ka sakna a hang pen na khempeuh, a tupna leh a sawmna, a lawpna leh a lam-etna khempeuh Pasian’ ading bek ahih khit kiuhkeuhna ahi hi. Mimal khat ciat Pasian in kum thak ah hih bang tupna a nei thei dingin hong siam hen. Rev. Zam Khat Kham\nPrevious: Breaking: Stimulus Direct payment vai update (December 29, 2020)\nNext: Pa Nang Sawm Sang (Buanli, Jasuan Kawngte) in hongnusia\nKawlgam ah Travel Passport nam 9 in kibawlding\nPresident Trump in Covid-19 hangin National Emergency taangko\nIndonesia, Aceh ah numei kizuakvai tawh mipimai ah mi 8 kizeepgawp\nPhalbi Gim Nam Ta ~ Zomi Quavadis\nKum Thak Dawn Zia! ~ Thangboi\nBrazil ah inndawl 24 aphakhat meikang in akicipsuk zaizai laitak Video kizaihkha, mi 1 si\nSingapore Bugis Junction ii Escalator tungah pasalkhat akhe awk ~ ZD\nUS gamsung khualzinna pawlkhat – 58\nChina Eastern Airlines te vanlengkhat vanlengtual ah tutheipaklo in kilokgawp in mi 26 liam


url: =GZI Feedback: Idol khiatna banghiam? ~ Stephen Mang :: ZOMI DAILY\nposted on 13 July 2015 at 9:38 am Lomkholna: News, StephenMang, Zomi\nIDOL khiatna Dictionary na lem pak, na meek pak le u cin zong hong dawk pah zaizai sam in cin, hong gelhsuk veve ning.\nIdol: Meaning Khatna:\nBiak ding a a bawltawm uh pasian lim cihna hi. Kawl le Vai ten a pasian ding un singtum suangtum peuh tawh lim bawltawm in tua bia uh a, tua pen “milim biakna” idol worship (or) idolatary kici hi.\nLaisiangtho Ex. 32 sungah Mosi Sinai mual tungah Thukham Suangpek ladingin a paitoh laitakin a mipiten sawt sa lua in Aaron phu uh a, kham-le-ngun a neih teng uh kaikhawm in a biak ding uh pasian lim bawl sak uh a, bawngno lim hong suak hi. Tua zong ‘idol worship’ ahi hi.\nMikhempeuh in a pahtak pen, mite lungsim a la zo pen, siampen hihna ngah ding a a cingtaak pen. A person who is greatly admired, loved or revered. Hero, master, star, superstar, icon, celebrity, great… cihte zong Idol sanggamte vive hi uh hi.\nMore: Idol tawh kisai Laisiangtho ~ Muana Khuptong\nTua hi a, Zomi Idol icih ciangin Zomi Lasiam Pen cihna hi pah hi. Ei zat pen idol worship-milim biakna tawh kisai kha hetlo hi. Ei deih beh na ah bel Idol ngah pen, mite idol, mite image, mite a dingin limpha hi ding cih ahi hi. Mite etteh tak cing ding, a lasiam na banah, lungsim putzia, gamtat kampau zia, Anai mhmh pan hong gal-et teitai thei den khat pen Idol dingin cinlo hi. I minam hong laamsang zo ding, I minam bup in i angtan pih ngam, i kisaktheih pih ngam ngiat hi ding cih I lunggulh ahi hi. I pahtaak mhmh te, “he/she is my idol” kici thei hi. Minam A’dingin, Stephen Mang\nPrevious: Malaysia gamsung aom Low Yat Plaza buaina\nNext: Cidamna ding, “Iodide Ci”\nSiam Khaute says\n26 August 2019 at 12:32 am\nStephen Mang in Idol khiatna agente pen Secular term tawh agen hi a, Pasian thu um khat a dingin tuabang in kikhia ngeilo hi. makai khat ah aom khak manin agen teltal pong hi in, Idol background hong kan in hi leh thei ding hi. hih pen leitung vai leh Business a azat hi bek uh a ei Christian akici khat a dingin khia leng Milim, pasian no, bia. cihlam pang hi a, la kidemna tawh ong kisai sam lohi. amah bang a ki fundamental sak pawlpi pan khang leh sia sem zong hikha mai ding hi. leitung thu a kizang ahih manin tam gen nuam nawn khang\nJoseph hau says\n13 July 2015 at 1:39 pm\nLa phuak te pen first composer ci in ki zang aa lasa te pen second composer ci in ki zang zel hi.2nd composer te sep ding pen akiphuak sa late mi pi te deih,lei nop ding in style tuam tuamzang aa sak ding leh geel ding bek hi.tutung pen 1st leh 2nd composer ngah ih hih man in lung dam hang.idol bel 2nd composer ki dem na in mu zaw ing.\nProject Fear – Lungkhamh batpiak


url: =Isaiah 2 | Siantongluan\nJudah gam leh Jerusalem tawh kisai thu Amoz tapa Isaiah muhna hih bang ahi hi:\nNidang ciangin Topa} inn a omna mual pen mual liante lakah a sangpenin kikipsak ding a, mual neute tungah kisangsak ding hi. Tua lai-ah minam khempeuh pai muamua ding uh a,\nmi tampite hong pai-in, "Hong pai un, amah in ama zialetongte hong hilh theihna ding leh ama lampite i zuih theihna dingin Jakob Pasian inn, Topa mualah paito ni," a ci ding uh hi. Bang hang hiam cih leh Topa in Zion panin thu hong gen ding a, Jerusalem khua panin Topa} thuhilhna hong paikhia ding hi.\nAmah in minamte khatlekhat kikalah thu khenin, mi tampite thu khensak ding hi. Amaute in a namsaute uh lokhawhna tu, a teipite uh singhiang heuhna temkawi-in a seek ding uh hi. Minam khat leh minam khat kido nawnlo ding uh a, galdo dingin kithawi nawnlo ding uh hi.\nJakob suanlekhakte aw, hong pai un; Topa} khuavak sungah gamta ni.\nAmaute pen nisuahna lam gama om khongkhaite leh Filistia mite bangin aisante tawh kidim uh a, gamdang mite ngeina zui uh ahih manin Jakob suanlekhak, na mite nang na nial hi.\nAmau gamah ngun leh kham kidim a, amau sumte in bei hun cih neilo hi. Amau gam pen sakolte tawh kidim a, amau leengte in bei hun cih neilo hi.\nAmau gamsung milimte tawh kidim a, amau khut tawh a bawlsate uh amaute in a bia uh hi.\nTua ahih ciangin mite kiniamkhiat sukin, mite a niamin kikoih suk hi. Amaute mawhna maisak kei in.\nTopa kihtakna leh a lian ama minthanna panin suanghawm sungah lut un la, leihawm sungah bu un.\nMite kiliatsakna pen kiniam koih ding a, mihingte kiphatsakna pen kiniamkhiat ding hi. Tua ni ciangin Topa bek a lianin kikoih ding hi.\nBang hang hiam cih leh Vanglian Topa in a kiphasak leh a kiliansak khempeuh, a kisangsak leh a sangte khempeuh;\na sang, a kilaamto, Lebanon mual taamtak kung khempeuh, Bashan mual tawsaw kung khempeuh;\na lian mual sang khempeuh leh a sang mualneu khempeuh;\ntausang khempeuh leh a muanhuai kulhte khempeuh;\nTarshish teembaw khempeuh leh teembaw hoih khempeuh a niamkoih hun ding ni khat a nei hi.\nMite kiliatsakna kiniamkhiat ding a, mite kiphatsakna a niamin kikoihsuk ding hi. Tua ni ciangin Topa bek a lianin kikoih ding hi.\nMilimte khempeuh mangthang khin ding hi.\nLeitung a lingsakgawp dingin Topa a kipat ciangin amah kihtakna leh a lian ama minthanna panin suanghawm sung leh leihawm sungah mite bu ding uh hi.\nAmah pen leitung a lingsakgawp dingin a hong kipat hun ciangin Topa kihtakna leh a lian ama minthanna vang panin suanghawmpite sung leh keenhawmte sungah a buk theihna dingun amau bawltawm ngun leh kham milimte, buite leh bakte a paih ding uh hi.\nMihingte muanin nei nawn kei un. Amaute leltak banga simtham ding ahi hiam?


url: =Mithahat mahmah Pu Tawk Thang tangthu :: ZOMI DAILY\nposted on 29 February 2016 at 7:18 pm Lomkholna: Article\n1. Pu Tawk thang, Pu thang Sut leh Pi Hial Vungte tapa hi a, 1860 in Tungtuang khua-ah suak hi. A zi Pi Ot Ning hi a, tapa nei lo uh hi. Pu Tawk Thang 1901 kumin si hi. Ama hatnate: Ukpipa Hau Cin Khup in tuangdung pek pua dingin cial hi. “Zawl aw, na tuangdung lah hong puakpih mah ningin, nang zong anneek khat akpi khat ta tawh hong mehsak in,”ci hi.Tua ciangin kuan uh hi.\n2. Tonzang ukpi gam sunga pasal hatte in mualdungah lampi sat tawmin, miksi sazawnin zawng uh hi. khatvei lui sung khatah khahsuahin tolhsak kha uh a, thukpi tak tum hi. A dawhdawh uh hangin mipi in dokkhia zolo uh hi. Tua ciangin Tawk Thang in, “Liangdap khat hong pia dih vua,” ci-in a mongah liangdap dapin puakhia a, a khukdinna kuak pen sai khephah cia tawh kibang hi, ci uh hi.2. Tungtuang-a Pu Awn Khaw Paute innka laizanga songka ka kua a pha pen Gamlai gama kisui ahi hi. A sui pasal hatte in zawng uh a, Tuithu ngahmunah gal kahpih uh hi. Tonzang lam gal, singkung lakah a puakzia ding uh thei lo uh a, Tuithu gal Vialcian lamah nusia uh hi. Tua thu Tawk Thang in a theih ciangin amah guakin zankuanin sing lakah a tung lamin tawi zeuzeu-in Tungtuang khuanawlah nga hi. Khua sung pasalte in a muh uh ciangin lamdang sa uh a, a kan uh ciangin Tawk Thang puak ahi lam phawk uh hi.\nSource: Tedim BEHS No.1 Golden Jubilee Magazine 1998\nPrevious: Emirates Airline te Yangon leh Dubai nisim lengtading\nNext: Minam Lam leh La te’n tangthu gen ~ Suum Do Thang\nEi’ pau-ah i neihlohte kua’ aa zui ding? ~ Rev. Suan Khan Thang


url: =Upna Hanga Diktanna - Zomi Adventist Innkuan\nZomi Christian pawlpite lakah buailuatnapi ahihloh hangin, Adventist sungah kikupna omsialin, diktanna ngahzia tawh kisai mimal pomdan kibangkimzolo ahihna ong dawkgeihgeih theizel hi. Ahangpen Sabbath, thukham thu, le Adventist bek Pasian pawlpi man hi, cih thute in alungsim sunguh ah zungkha lua ahihmanin, thu dangteng tua in kaipan sak gawpkha uh hi. Tua bang lungsim tawh lungmuangkha uha, upna hangbekin dikna kingah hi cihthu pomhaksa thei uh hi.\nUpna hangbek tawh diktanna kingah hi, acite, thukham deihlo evangelical pawlpite upna hi, ci-in, a nialthuk lian dingin khuaitangdep (wasp) abu-a galpang banga a om mitampi om hi. Tuamanin, gupna thu telsiang theih nadingin, kahlei adawlkhatna ahidingin, Romans 1-4 sunga Paul gen lungdamnathu pan diktanna koici kingah cih atomin ih en ding hi.\nPaul gen Diktanna\nDiktanna icih pen Pasian in mawhnei mikhat a mawhnate maisakin, midika a pomna ahi hi. Pasian le mihing kikala kizopna nasep namkhat ahi hi. Tuamanin Pasian in tuabangin apom ciangin bang dinmun le bangthu bulphuhin pom hiam?\nRoman 1-2: Gupna pen Pasian sep Vangliatna hi-\nGupna pen alamdang Pasian nasep ahi hi: mimawh kimlai midikin a pomna ahi hi. Tua pen Paul in lungdamna thu ci hi. Tua manin Pasian midik ahidingte in upna tawh nungta ding hi, ci hi (Rom 1:1-18). Paul in Rome-te alaikhakna ah Habbakuk kammal a siksankik ahi hi (Habakuk 2:4). Habbakuk in bang dinmun le bangthu bulphuhin “Midik in upna tawh anungta ding hi” ci hiam cih theihnop huai hi. Tua hileh eite gup nadingin hih, “upna tawh nungta ding,” cih kammal in bang hangin thubulpi ahihna akhiatna ong dawkpan ding hi: Habbakuk hunlai-in Pasian teltuam Israel gam phel nih (Israel le Juda)in kikhenkhin uh hi.\nPasian pahtak diak Judah gam zong Pasian adingin, hakai pahtak lungheng, tanu pahtak zawlgai acih bang zel hi. Chaldeante lah milim tawh kidim, gilo ngongtat sawnsawn uha, thuaklahin om uh hi. Gitlohna tamlua, dikna omnawnlo, thuman kilehzat, gitlona in dikna zawhthawh hi. Tua manin Pasian in, midikte huloin, bangtanvei hicikoih ding hiam ci’n Habakkuk in Pasian kozelzel hi. Thamloin akithuaklah den gamlian Chaldeante Ama liatsak bangin gena, Judahte susia dingin azatin gensawnsawn laimawk hi. Pasian in gitlohna apung a awlmawhlo bangin ngaihsun hi. Pasian in, asawltak ci-a aminvawh-Babylon -te molhtumin zanga Judah gam dan piasak ding cisawnsawn hi. Judate danpiak nadinga azat amolhtum Babylon zong Pasian mahin ka susia ding cih genkhola, BC 530 gualin Persia-te in susia sak leuleu hi.\nPasian in ateltuam Judahte danpia, akhutzat Babylon zonglah susia veve, cih dinmun ah Pasian gamtatzia pen Habbakuk adingin telhamsa ahihmanin, lungsim buaina lian mahmah khat suak hi. Tua bang laitakin, akim ah bangbang apiang zongin Pasian tungah a upna, amuanna, le akingakna pen khahsuah tuanlo-a anuntakpih cinten ding athupi pen ahi hi. Tua hunlaitaka ong gingkhia kammal pen “Sawtlo in hong tangtung ding ahihmanin, azia ol hangin ngak in,. . . . midik in upna tawh anungta\nding hi” cih ahi hi. Kim le pam ah bangbang piangin tuakkha phial talehang Pasian tungah, mimal upna le muanna hoisak le khahsuah tuan peuhmah lo-a nuntak ding, Paul in Romans alian 1 sunga agen midikte nuntakzia ding upna acihpen ahi hi.Diktang cihciangin mimawhpa pen a upna hang tawh Pasian in midikin pompah hi cihna hi. Tua dinmun ngah nadingin upna simloh Pasian in kalh masak bangmah neilo hi. Jesus in ei mawhna teng Ama tungah kisuan-a, Ama dikna teng eitungah ong pia hi.\n“Being justified” is literally “having been justified.”\nThe Greek verb represents the action as being completed.\nWe have been declared righteous, or regarded as\nrighteous, not through any deeds of law but through our\nhaving accepted Jesus Christ. The perfect life that Jesus\nlived on this earth, His perfect law-keeping, has been\ncredited to us. (Zoplai ding)\nRom 2: Mi khempeuh Kibang\nLawmta thum Kawlpau siam kituh: Khatnapa in alawmpa kiangah, “Mendoh zua gah sar-zaa laidaa” (မင်း တို ့ရွာ က ဆာ ယာ လိုက် တာ) acih leh alawmpa in, “He, phi le maphi beneh” ( ဟေ၊ ဖီ လဲ မ ဖီ ဘဲ နဲ ့) cihsan vial nong. Athumnapa in alawmtegel awllolua, khutzekeei , “Mendoh na-zauh kah a thuu-thuu ve, kwaa” ( မင်းတို ့ ၂ ယောက် က အ ထူ ထူ ဗဲ) cihsan pian lainong hiven.\nPasian in mihingte tungah amah theihtheihna lungsim pia hi. Tua theihtheihna lungsim tawh Pasian azongkik dingin deih hi. Piansaknate le nuntakziate tungtawnin mite in piangsakpa pasian om hi, cih theihin, asul azuih theih nadingin Pasian in, akhutma le khekhap tampi nusiat hi. Tuate tung panin sia le pha khenteltheih nading zong Pasian in mihingte pia hi. Gentehna-in, mithahna pen hoihlo hi cih mikhempeuh in thei-in, deihlo uh hi. Tuapen Pasian piak sia-lepha theihna khuak pan atheih uh ahi hi. Tuaban-ah, mawhna lutkhitciangin, Pasian in ama deihna leh gupkhiat nading mite in atheih nadingin, Israelte tung ah, torah pia-in azaizawa atheih nadingun hilhbeh hi.\nAhi hangin Israel-te in torah in ahilh Pasian deihna zuituanlo uh hi. Vun a at uhhangin Pasian deihna bangin nungta tuanlo uh hi—pumpi citunga vun a at uh hangin a lungsim uh vun ki-atlo hi–milim biakei in cin midangte ahilh hangun, amau biakinn nate gu uh hi. Pualam Judah hihna bek nei uha, Pasian deih Israel hihna lungsim neilo uh hi—Adventist pawlpimi khatin a om uh hangin khalam Adventist lungsim nei tuanlo uh hi ici ding hi.\nTuamanin, torah neite le aneilote akibang leluh ahi hi. Ahangpen Pasian in thu akhen ciangin, torah neilote pen aneilohna zui-in, atheihna uh bulphuh in khen ding hi. Torah neilote aneilo cin pengtuanlo ding uha, aneite zong aneihna uh zui-in peng tuanlo ding hi. Torah neihleh neihloin amau diktansakna hilo hi. Judah hihna pen Pasian mi hihna hipahlo hi.\nChristian hihna zong diktanna ngahna hipah tuanlo hi. Torah neilote in Pasian tungah a upna uhtawh anungta hiam? Torah neite in zong Pasian tungah upna tawh anungta uh hiam, cih pen Pasian mai ah diktanna adinga thubulpi ahi hi. Thukham zuihna lel(letter of the law) le sabbath tanna lel pen dikna ngahna hiloa, thukham deihna le sabbath deihna banga (spirit of the law) nuntakna pen diktanna ngahkhit cianga khanuntakna ahi hi. Ettehding: Pasian in Abraham pen kamidik ci hi. Abraham in sawlna torah zuiin, vunata, Pasian tawh thuciamna bawl hi. Anungciangin upnapupi cih min ngah hi. Abraham pen midik hi cihna ngahpa hia, Pasian ciapteh ahihi.\nTua ahihleh, Pasian in tuabanga aciaptehna pen, avun-at le thuciamna Pasian tawh abawlman hiam? (Gen 17). Pasian thukhun, ngeina, le thukhamte azuih man hiam? (Gen 12:5) Khat bek hilo hi: Abraham in vunatna, thuciamna abawlma, thukhun le thupiakte azuihma pekin Pasian um ahihmanin, tua a upna hang bekin, Pasian in amah diktanna pia hi. Diktanna angahsak khit ciangin Pasian in Abraham tawh thuciam abawl panbek ahi hi.\nTuamanin diktanna pen, Pasian in amah a um mite tungah, a upna uh hangbeka, apomna ahi hi. Judah-te zong teltuam hihna le Sabbath le thukhamte azuihmana Pasian in diktanna angahsak hizenzenlo hi. Diktanna angah khempeuh pen a upna uh hangbek ahi hi (Heb 11 limtak sim in). Adventists-te adingin zong sabbath le thukham zuih man, pawlpi man tawh kizopmana diktanna kingah ding hizenzenlo-a, mimal in Pasian tunga ih neih upna hang bektawh kingah ding hizaw hi.\nEtteh ding: Singlamteh tunga Jesus tawh kikhai khawm nihte lakah akhatpa in, Jesus pen mawhneilo, Mesiah hi cih a upmanin, muangtakin “Na gam ah ong mangngilh kei in” cingam hi. Tua kammal apulak lungsim dinmun in amah midikin Pasian ciaptehna ngahsak hi. Tua adingin ama sabbath tanna le thukhamzuihna amasuan theihding le alah ding khatbek omlo hi.\nPasian in dik atansaknopte atangsak hizawa—kuamah vakham theih, va kuppih theih, le vahazat theih a omthei nam hilo hi. Paul in Pasian vangliatna acih pen ahihi. (Zop lading)\nAbraham le David: Upna tawh Diktanna Ngah: Romans 3-4\nLeitung ah midik omlo hi. Agawl uh, kamsia pau dingin, akihongsa hankhuk tawh kibang hi (Rom 3:9- 10) —gamtat sia akigamta khempeuh lungsim ngaihsut pan ong kipan hi. Pumpi tawh agamtakhia naikei zongin alungsim ah gamtatsia zo hi. Tua manin lungsim le pumpi tawh mawhna bawlden uh ahihmanin Pasian mai ah adik apeng kuamah omlo hi. Mawhna ong luta kipan mihingte lungsim pan Pasian limlemeel sutna khangzawloin, kiamsuk-suk hi. Ahoih gamtat ding sangin asia gamtat ding olzaw hi—mimal kidal nadingin izat lungsim in asia vive suak hi. Etteh ding:\nPawlpi sungah mikhat in zu netheizel hi. Pawlpi in zunek kidam dingin avahilh ciangin, “kei nong cih tuan uh, . . . .pa inzong leengahzu dawndawn hilomaw, namkinkensa-in biakinn ong kikhop natheih uh hilo maw? Keibek, nongcihse uh, maitang khenlua uhteh?” Amah akidal nadingin midangkhat paulapin logic neitakin lawtpah hi—Adam in Eve, Eve in gul angawhdan, atawpna ah Pasian ngawhto-a temsawnte tangthu in zomzel hi.\nHihbang lungsim tawh thukham zui, sabbath zang, pawlpi dikah om sam napi, lungsim pan akipan ding dikna omlo hi. Sabbathni tawlnga mah napi, sabbath ni tawh kipawl sianthona in zuilo, thukham kammal bangin mithatlo napi, alungsim ah mihuatna, hazatna, elna, thangpaihna, muhdahna pen hik le namsia pung bang hi. Gahleteh bek nekding, Adventist lifestyle cidep in hamciam napi alungsim ah hehpihna, maisakna hamsa samahmah zel hi. Hihbang thukhamzuihna in DIKNA piangsak theilo hi—ahangpen thukham le Sabbath cihte in mihingte dikna apia dinga Pasian geelna lampi hilo hi.\nLungsim akheeltaktak pen ei hanciamna le zuihna in kheel zolo hi—kamkei in ama gial pen amathuin akheltheihloh bang mah hi, cin laisiangtho in mihingte kikheel theilohzia gen hi. Tua dinmun mah ah Pasian in mihingte adikin pom hi. Dikna taktak pen amau le amau akikheel theilo mawhnei mite Pasianin midikin a pomna, hamphatna lianpi, ngahna ahi hi.\nAbraham: Pasian in amah diktanna ngahsak hi— midik ci in pom hi. Tua banga midik cihpomna angah nadingin athalawh hileh, athaman angah cihlel ding ahi hi. Tua bangtawh kingah hileh Buddhish lampi in zong dikna ong ngahsak theiding suaka, nial ding omlo hi. Ahizongin Laisiangtho in, “Abraham in Pasian um ahihmanin, tua a upna pen diktanna in kisimsak hi” ci hi (Rom 4:1-5). Pasian in Abraham vahopihzela, neihsa tampi kongpia ding ci hi. Tualaia aneihsateng zong akemding tapa neilo ahihmanin, agamluah dingin Damascus khuami Eliezer sehkholzo ing ci hi. Nitak khuaphat khatin Pasian in Abraham samkhia in vana aksite simsak hi. Nasim zawh leh nasuan le khak tuazah phading hi, ci ponghelphot hi. Abraham in um mah ing cipahlian lel hi—asuan le khak aksizah pha ding hun om takpi ding cih um takpi hi (Piancil 15:1-6). Hih pen Pasianin Abraham midikin aciaptehna thu bulpi ahi hi.\nTuakhit ciangin Pasian in ama Pasian ahi tawntung dingin kizopna kamciam, leitang luah nading, le thuciamna letkip ding vaikhak hi.—Upna bek bulphuha midiklote midikin apom Sian-Braham kizopna pen akip suak dingin Pasian in Abraham vaikhak hi (Pian 15: 7- 21).\nDavid: David in zong, diktanna pen gamtat le zuihna tawh kithalawh thei hikei in, upna hang bek tawh kingah hi cih kipsak hi (Rom 4:6; Late 32:1-5,7, 10). Alaphuahna sungah, David in;\n1)“Akhialhnateng maisakna angah mi hampha nalawmlawm ee,\n2) Topa in a mawhpaihloh mi, lungsim thelthang lomi thupha ngah hi.\n3) Ka mawhna imleng, sun nilohin, ka pumpi in thuaklel lua ee.\n4) Sun le zan in, Topa aw, na khut ka tungah giklua-a, nattunin khaal nisa bangin ka tha le ngal in zong thuakzo nawn kei.\n5) Nang tungah kamawhna pulaak vetin, ka gitlohnate ong im nawnkeng Topa. Ka palsatna teng ong thum ing Topa, Nang ka mawhna nong maisak hi.\n7) Nangmah bek ka belh nahia, gentheihna pan ong humin, hotkhiatna la tawh huang bangin nong um hi.\n10) Topa a muangte itna le khualna in tuambit ding uh hi” (KKP).\nHiteng aphuah nadingin David in haksatna, lehbawlna, le mi zisa tungah palngulna nawkto khin hi. Tuateng in amah khaal nisathuak bangin thazaw sak hi. Tua ciangin Pasian tungah kiko hi. Tuapi mah Pasian abelh ciangin, Pasianin a gamtatnasa teng le gamtatpha ding kalphotlo-in, Ama tunga a upna bek bulphuh in David pen midikin pom hi—teltuam Judah hihna le kumpi hihnate in bangmah huh theilo hi. Ahihhang Pasian in amah midikin pom hi, ci’n Paul in alimgen phapha ahi hi.\nAbrahma dikna ngahna tawh kisai-in zong, thukham le Kamciam saikak hi. Kamciam kici Jesus tungah upna tawh pomcip bikbekna hangbekin Abraham in dikna angah\nbangmahin, diktansakna angah ding khempeuh in zong Abraham bangin upna masuan ding bek hia, zuihzawhna le pawlpimi hihna tawh kisailo hi, acinuam ahi hi (Rom 4:7-22). Tua mah bangin khangthak Juda abang abeibang pawlpi hi-ung cia a angtang Adventist-te zong ong kumkik dinghi ci-a alam-et uh Jesus tungah upna tawh apomcip bikbekna uh in Pasian diktansakna angahsak bek ding ahi hi, cih ong hilh ahihi (Rom 4:23-25).\nAtunga ih gen Rome pawlpite tunga Paul laikhakna panin Diktanna ong kipiakdan pen:\n1.Diktanna pen, mawhnei mikhat mawhneilo midik banga Pasian in a pomna ahi hi.\n2. Tua bangin a pom nadingin, mawhnei mi kiang pan, upna simloh Pasian in nget le kalh masak nadang bangmah nei kilkello hi.\n3. Tuabang lianga mi ginalo khat apom ngamna le apom zawh nadingin hangsanna le hihzawhna pen mihingte gupkhiatna nadinga Pasian nasep avangliatna ahi hi.\n4. Tua Pasian vangliatna in na asepkhiatna, Abraham le David tungah ong kilangkhia hi. Abraham le David in zong Pasian pomcip bikbek tuak uh hi.\n5. Pasian kiangpan diktanna angah mi khempeuh zong, Abraham le David mah bangin Pasian a upman un, midikin pomna ngah uh hi-a, Upna tawh Pasian pomcip bikbekna\nsimloh adang in diktanna ong ngahsak theilo hi.\n6. Torah nei-a athei Judahte le, aneilo gentile mite avekin Pasian muhna ah akibang uh hia, midik khat beek omlo uh hi. A torah zuihna uhleh abiakna ngeina hanga diktanna\nkipia hileh, diktanna lungdamna thupen, hehpihna hinawnloin, sepna thaman angahkik uh hilel ding hi. Tuazah dingin lah kuamahin apicinzo omtuanlo uh hi.\n7. Tua manin Pasian hehpihna tungah Upna bekin mawhmaina ong ngahsaka, tua pen Paul in diktanna, acih pen hia, midik banga Pasian in ongpomna ahi hi. Tua thu apomcip bikbek lote adingin apaulap nop le amasuan nop uh (pawlpi man hihna, sabbath, thukham, cihte akipan) tampi om ding ahi hi. A Gelh: Pr Kham Khen Pau\nTags: Pr Kham Khen, Zo Phualva Thupuak\nPrev post GC 16: Biakna Suahtakna Zonga Zinkhia papite\nNext post Zite Tunga Gamtat Zia Ding